Kerajaan akan wartakan harga maksimum minyak masak dalam botol

KUALA LUMPUR: Kerajaan akan mewartakan harga maksimum minyak masak tulen dalam botol, bagi memastikan produk itu mempunyai harga maksimum dari semasa ke semasa.

Pengerusi Pasukan Khas Jihad Tangani Inflasi Tan Sri Annuar Musa berkata langkah itu diambil setelah rundingan untuk menurunkan harga minyak dengan pihak industri terbabit tidak efektif, walaupun harga minyak sawit dunia telah turun.

“Oleh kerana ia (penurunan harga) tidak berlaku, undang-undang sedia ada membolehkan kita mewartakan barangan keperluan tertentu dengan kaedah penentuan harga maksimum.

“KPDNHEP (Kementerian Perdagangan Dalam Negeri dan Hal Ehwal Pengguna) boleh ambil langkah-langkah pewartaan, supaya minyak masak akan mempunyai harga maksimum dari semasa ke semasa,” katanya pada sidang media selepas mempengerusikan mesyuarat kali keenam Pasukan Jihad Tangani Inflasi di Bangunan Parlimen di sini semalam.

Annuar berkata penentuan harga maksimum tersebut dijangka akan dilaksanakan seminggu lagi.

Annuar yang juga Menteri Komunikasi dan Multimedia berkata KPDNHEP akan menetapkan harga tersebut berdasarkan pelarasan bagi mengekalkan margin keuntungan tertentu dan memastikan tidak berlaku pengambilan untung berlebihan.

Terdahulu harga minyak masak botol dijangka akan turun dalam masa terdekat, selari dengan penurunan harga minyak masak mentah dari RM7,000 per tan kepada RM3,600 per tan minggu ini.

Sehubungan itu pengilang dan peniaga diminta untuk menurunkan harga minyak masak di dalam botol selaras dengan penurunan tersebut.

Bagaimanapun Annuar berkata, tinjauan ke dalam pasaran mendapati penurunan harga minyak masak tersebut agak perlahan.

“Kita dapati sebelum ini sewaktu minyak sawit naik peniaga telah naikkan harga mereka, apabila minyak masak turun, kita dapati penurunan harga agak perlahan, boleh saya katakan agak ‘liat’ untuk segerakan proses penurunan harga, walaupun mereka memberikan alasan masih menjual stok lama, tetapi kita rasakan alasan ini tidak adil,” katanya.

Justeru katanya kerajaan tidak boleh membiarkan industri berjalan dalam situasi yang tidak dikawal selia dengan baik, terutama setelah dua minggu ruang diberikan untuk pihak terbabit menurunkan harga.

“Ia memerlukan tanggungjawab dan kebersamaan. Soal kenaikan harga barang terutama yang membabitkan keperluan orang ramai jangan dipandang ringan, minyak masak sangat diperlukan seperti juga ayam, telur, beras dan sebagainya, oleh itu sebarang kenaikan harga tak boleh secara mengenakan margin keuntungan yang tinggi,” katanya. – Bernama

See author's posts


Jangan politikkan isu bantuan pek makanan

ADENG IDRUS

LAWAS: Sumbangan bantuan pek makanan untuk penduduk di kawasan Bukit Sari
dan Ba’kelalan dilakukan secara telus.

Timbalan Menteri Pembangunan Luar Bandar Malaysia, Dato Henry Sum Agong
menegaskan perkara ini tidak wajar dipersoalkan untuk dijadikan bahan politik.

Pihak Parti PBB di Pusat Khidmat Parti PBB Bukit Sari dan Pusat Khidmat PBB
Ba’kelalan mempunyai senarai penuh yang akan diserahkan kepada pihak
Suruhanjaya Pencegahan Rasuah Malaysia(SPRM).

Henry Sum yang juga Ahli Parlimen Lawas mengalu-alukan pihak SPRM untuk
sama-sama menyertai proses pengagihan sumbangan bantuan makanan kepada penduduk
di Parlimen Lawas.

Seterusnya beliau meminta agar pihak yang suka menyebarkan atau membuat
viral sesuatu perkara yang mengelirukan rakyat untuk menghentikan perbuatan
tidak bermoral ini.

Pihak parti PBB di Lawas tidak akan teragak-agak untuk mengambil tindakan
perundangan terhadap penyebar berita palsu ini.

Selain bantuan pusat khidmat PBB dan wakil rakyat GPS, terdapat juga
bantuan daripada agensi lain yang mempunyai jumlah dan bentuk sumbangan
berbeza.

Oleh itu adalah tidak adil untuk menuduh sumbangan makanan daripada wakil
rakyat GPS sebagai tidak telus kerana memang peruntunkan parti tidak mencukupi
dan wakil rakyat yang menanggung sendiri kos tambahan tersebut.

Henry Sum ditemui pada majlis penyerahan bantuan sumbangan pek makanan
untuk 308 keluarga di Kampung Pengalih, Pasir Putih, Pa Puti dan Pa Kepulu di
kawasan DUN Ba’kelalan.

Agihan untuk kawasan Ba’kelalan dilakukan oleh Pusat Khidmat Parlimen Lawas
dan Pusat Khidmat PBB Lawas diketuai oleh Hendry Sum sendiri.

Semua bantuan peringkat pertama PKP telah diagihkan dan peringkat kedua PKP
bermula 1 hingga 14 April menyusul hari Selasa(7 April 2020).

Henry Sum turut menyeru agar mana-mana pihak atau keluarga yang tercicir
daripada menerima bantuan untuk berhubung terus dengan urusetia parti PBB
Ba’kelalan.

See author's posts


Diusul dinaikkan ke 60 peratus

KUALA LUMPUR: Kementerian Kewangan mengusul untuk menaikkan had statutori hutang sehingga 60 peratus daripada Keluaran Dalam Negara Kasar (KDNK) berbanding 55 peratus pada masa sekarang.

Menteri Kewangan, Tengku Datuk Seri Zafrul Aziz berkata, Kementerian Kewangan telah membuat bacaan pertama Rang Undang-Undang (RUU) Langkah-Langkah Sementara Bagi Pembiayaan Kerajaan (Penyakit Koronavirus 2019) 2020 semalam termasuk mencadang menaikkan had statutori hutang tersebut.

“Peningkatan jumlah hutang ini adalah bagi membiayai defisit yang turut mengambil kira pelaksanaan pakej rangsangan dan pemulihan ekonomi dengan suntikan langsung fiskal. Kita akan membahaskan isu ini dengan lebih lanjut semasa RUU tersebut dibentangkan di dalam sesi ini,” katanya.

Beliau berkata demikian ketika menggulung perbahasan usul menjunjung kasih titah Yang di-Pertuan Agong bagi kementerian berkenaan di Dewan Rakyat, semalam.

Tengku Zafrul berkata, nisbah jumlah hutang terkumpul berdasarkan had statutori 55 peratus daripada KDNK yang ditetapkan merangkumi Sekuriti Kerajaan Malaysia (MGS), Terbitan Pelaburan Kerajaan Malaysia (MGII) dan Bil Perbendaharaan Islamik.

Beliau berkata kerajaan akan menumpukan fokus dalam memelihara disiplin fiskal dan ekosistem kewangan negara amat berdaya tahan dengan institusi perbankan mempunyai kemampanan modal sebanyak RM121 bilion, iaitu tiga kali ganda berbanding ketika Krisis Kewangan Global 2009.

“Setelah mengambil kira krisis Covid-19 dan suntikan fiskal yang dibiayai sepenuhnya melalui pinjaman domestik bagi pakej rangsangan ekonomi, defisit fiskal dijangka meningkat sekitar 5.8 peratus hingga 6.0 peratus daripada KDNK.

“Apa yang ingin ditekankan adalah bahawa kerajaan komited untuk mengurangkan defisit fiskal ke bawah paras 4.0 peratus dalam jangka masa sederhana,” katanya.

Sementara itu Tengku Zafrul menegaskan bahawa keadaan kewangan terkini kerajaan masih kukuh atas keupayaannya menguruskan hutang.

“Sehingga kini, kerajaan tidak pernah gagal dalam membiayai semula serta membayar hutang. Jadi pada masa ini, kerajaan mempunyai dua kaedah pengurusan disiplin fiskal iaitu disiplin secara perundangan atau secara pentadbiran,” katanya.

Beliaul berkata demikian ketika menjawab soalan daripada (BN-Pasir Salak)  Datuk Seri Tajuddin Abdul Rahman yang bertanyakan mengenai kedudukan kewangan kerajaan.

Menjawab soalan daripada Tony Pua (PH-Damansara) pula beliau berkata keseluruhan hutang negara berada dalam lingkungan RM854 bilion manakala tanggungan liabiliti kerajaan adalah sebanyak RM1.2 trilion.

“Ini tidak bermaksud negara kita bangkrap kerana bangkrap dapat diukur berdasarkan keupayaan kerajaan membayar hutang mengikut masa yang ditetapkan,” katanya. – Bernama

See author's posts


Covid-19: Sarawak rekod kematian ke-18

KUCHING: Sarawak mencatatkan kematian ke-18 akibat Covid-19 yang melibatkan seorang warga emas berumur 72 tahun dari Kuching, semalam.

Sekretariat Jawatankuasa Pengurusan Bencana Negeri Sarawak (JPBNS) berkata, ia adalah satu daripada dua kes positif Covid-19 yang dilaporkan di Daerah Kuching semalam, menjadikan keseluruhan kes positif adalah 577 kes.

“Kes yang melibatkan kematian adalah yang ke -576, seorang lelaki warga tempatan yang berumur 72 tahun, beliau telah mendapatkan rawatan awal di hospital swasta di Kuching pada 9 Julai kerana mengalami demam sejak 7 Julai lalu.

“Beliau telah dirujuk di Hospital Umum Sarawak (HUS) dan dimasukkan di wad isolasi, kes merupakan pesakit kencing manis dan mengalami masalah darah tinggi.

“Ujian makmal RT-PCR Covid-19 mendapati beliau adalah positif pada 10 Julai lalu dan keadaan beliau bertambah teruk dan disahkan meninggal dunia pada hari yang sama.

“Punca kematian adalah kegagalan pelbagai organ akibat pneumonia dan Covid-19,” kata kenyataan tersebut, semalam.

Jelas kenyataan itu, kes tersebut merupakan kes Severe Acute Respiratory Infection (SARI) yang berkemungkinan mendapat jangkitan tempatan kerana tiada sejarah perjalanan ke luar negara.

“Pengesanan kontak kes masih dijalankan dan punca jangkitan juga masih dalam siasatan.

“Dengan pelaporan kes tersebut, kes kematian jangkitan Covid-19 di Sarawak sebanyak 18 orang atau 3.12 peratus,” jelasnya.

Mengulas mengenai kes positif yang kedua dilaporkan semalam, iaitu kes ke-577 adalah kes import melibatkan seorang lelaki warga tempatan yang baharu balik dari United Kingdom (UK).

“Ujian saringan RTK Antigen Covid-19 di pintu masuk antarabangsa KLIA pada 9 Julai lalu adalah negatif, semasa beliau tiba di Lapangan Terbang Antarabangsa Kuching, beliau terus di bawa di hotel untuk dikuarantin dan diambil sampel rT-PCR pada hari kedua.

“Keputusan ujian rT-PCR mendapati beliau adalah positif Covid-19 dan terus dibawa ke HUS untuk rawatan lanjut,” ujarnya.

Tambahnya, tiada kes baharu yang sembuh dan discaj dari hospital semalam, menjadikan jumlah keseluruhan kes positif Covid-19 yang telah sembuh dan discaj kekal sebanyak 552 orang atau 95.67 peratus.

“Manakala, seramai tujuh orang masih menerima rawatan dalam wad isolasi hospital dengan sebanyak 13 orang yang disyaki (PUI) baharu dilaporkan dan dua kes masih menunggu ujuan makmal,” kata kenyataan itu.

Bercakap mengenai pematuhan Perintah Kawalan Pergerakan Pemulihan (PKPP), sebanyak 2,064 premis telah dipantau di seluruh negeri manakala terdapat enam sekatan jalan raya di lima buah daerah bersempena dengan Op Benteng iaitu di Lundu (2), Bau (1), Serian (1), Sri Aman (1) dan Lubok Antu (1) dijalankan semalan dan daripada enam sekatan tersebut, sebanyak 1,447 jumlah kenderaan telah diperiksa.

Oleh Zarina Abdullah

See author's posts


AirAsia.com, Agoda umum perkongsian strategik

KUALA LUMPUR: AirAsia.com, platform e-dagang pelancongan dan gaya hidup berkembang pesat di ASEAN dan Agoda, platform pelancongan digital terkemuka dunia mengumumkan perkongsian strategik bagi merancakkan aktiviti pelancongan di Asia Tenggara dan mengukuhkan tawaran aplikasi Super AirAsia.

Perkongsian itu yang melibatkan penyedia perkhidmatan pelancongan dalam talian yang utama di rantau ini, akan memanfaatkan kekuatan bersinergi bagi kedua-dua platform digital berkenaan, katanya dalam kenyataan semalam.

Menerusi perkongsian inventori penerbangan dan hotel, pelancong akan mendapat akses pilihan kepada pelbagai produk yang lebih meluas, menikmati kemudahan dan manfaat nilai yang lebih tinggi.

Inisiatif daripada kerjasama itu merangkumi perjalanan, keistimewaan keahlian serta pemasaran produk secara bersama-sama.

Pelanggan AirAsia.com kini boleh menikmati pelbagai tawaran melibatkan lebih 600,000 hartanah Agoda beserta harga tambang AirAsia yang lebih bernilai dengan tempahan menerusi SNAP — menawarkan pakej penerbangan dan hotel dengan jaminan harga terbaik.

Menurut Ketua Pegawai Eksekutif kumpulan AirAsia Group, Tan Sri Tony Fernandes, perkongsian dengan Agoda adalah sebahagian daripada strategi kumpulan itu untuk merancakkan kembali pelancongan dengan jangkaan pembukaan semula sempadan di Asia Tenggara dalam masa terdekat.

“Kami mengambil peluang pada masa ini untuk bekerja secara inovatif dengan rakan strategik seperti Agoda bagi memenuhi keperluan perjalanan dan gaya hidup pelanggan kami dengan lebih baik,” katanya dan menurutnya pelbagai usaha sama strategik akan diumumkan pada masa yang sesuai.

CEO Agoda John Brown berkata: “Minat orang ramai untuk melancong masih kuat dan kami yakin kerjasama dengan AirAsia akan membantu pelancong mencari tawaran nilai lebih hebat dengan mudah untuk melancong.”  – Bernama

See author's posts


Saham PCCEPI dilupuskan kepada Savannah Energy

KUALA LUMPUR: Petronas (E&P) Overseas Venture Sdn Bhd telah melupuskan kesemua pegangan sahamnya dalam Petronas Carigali Chad Exploration & Production Inc (PCCEPI) yang juga anak syarikatnya di Chad, Afrika, kepada Savannah Energy Chad Limited.

Dalam kenyataan hari ini, Petronas berkata penjualan itu termasuk pemindahan saham dan kepentingan PCCEPI dalam Petronas Carigali Chad (EP) Inc, DOBA Pipeline Investment Inc (pemegang saham dalam kedua-dua Tchad Oil Transportation Company dan Cameroon Oil Transportation Company), dan Petronas Chad Marketing Inc kepada Savannah Energy Chad Limited.

“Bagi cadangan transaksi itu, Petronas mendapat nasihat daripada Jefferies International Limited. Pada masa ini, urus niaga terbabit sedang menunggu kelulusan kawal selia dan memenuhi syarat-syarat terdahulu termasuk mendapat kelulusan Kementerian Petroleum dan Tenaga Chad.

“Cadangan ini juga seiring dengan strategi bagi merealisasikan aset Petronas yang dirangka menerusi semakan semula pelaburan agar sejajar dengan hasrat pertumbuhan dalam persekitaran industri yang berubah selain dapat melonjakkan peralihan tenaga,” katanya.

Menurutnya, Petronas juga kekal untuk menumpukan portfolio yang mantap dengan risiko lebih mampan dan pulangan baik ketika ia berkembang kepada perniagaan bukan tradisional, termasuk tenaga baharu dan boleh diperbaharui bagi menambah baik profil karbon selain meningkatkan agenda kemampanannya.

– Bernama

See author's posts


Abang Jo ‘kunci mulut’

KUCHING: Pengerusi Gabungan Parti Sarawak (GPS), Datuk Patinggi Tan Sri Abang Johari Tun Openg hari ini enggan memberi sebarang ulasan berhubung kemelut pembentukan Kerajaan Persekutuan yang sedang berlaku sekarang.

“Saya tidak mahu mengulas. Biar Kuala Lumpur yang tentukan,” katanya ringkas ketika ditemui media selepas perjumpaan bersama Kelab Penyokong GPS di Dewan Undangan Negeri (DUN) Sarawak.

Premier Sarawak itu meninggalkan bangunan DUN Sarawak kira-kira jam 4.20 petang dan enggan membuat ulasan lanjut meskipun diekori wartawan hingga ke kenderaannya.

Semalam, Abang Johari pada sidang media menyatakan GPS bersetuju untuk menyertai kerajaan gabungan bersama Perikatan Nasional (PN) dan Gerakan Rakyat Sabah (GRS) dan menamakan Tan Sri Muhyiddin Yassin sebagai calon Perdana Menteri.

Pihak wartawan juga bertanya kepada Abang Johari untuk ulasan mengenai pertemuan pemimpin Pakatan Harapan (PH) dan Barisan Nasional (BN) di ibu negara.

Oleh NUR AIN OTSMAN

See author's posts


294 ditahan berhibur di kelab malam

KUALA LUMPUR: Kesalahan membabitkan aktiviti di pub dan kelab malam merupakan kesalahan ingkar arahan Perintah Kawalan Pergerakan Pemulihan (PKPP) tertinggi kelmarin dengan 294 kes direkodkan, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, mereka merupakan antara 512 individu yang ditahan oleh Polis Diraja Malaysia (PDRM).

Antara kesalahan lain ialah penganjuran aktiviti melibatkan kehadiran orang ramai yang menyukarkan penjarakan fizikal (103), ‘private party’ atau pesta persendirian (56), gagal menyediakan peralatan atau catitan keluar masuk (32), tidak memakai pelitup muka (14) dan premis beroperasi lebih masa (8).

“Daripada jumlah yang ditahan, 452 individu dikompaun, 59 individu direman dan seorang dijamin,” katanya dalam kenyataan semalam.

Mengenai Operasi Benteng, beliau berkata pihak berkuasa berjaya menangkap 80 pendatang tanpa izin, enam penyeludup dan seorang tekong melibatkan kesalahan tiada dokumen pengenalan diri yang sah.  “Sebanyak 82 sekatan jalan raya dilaksanakan semalam melibatkan PDRM (57), Agensi Kawalan Sempadan Malaysia (10) dan Angkatan Tentera Malaysia (15),” kata Ismail Sabri yang juga Menteri Pertahanan.

Sementara itu, beliau berkata bagi tempoh 24 Julai lepas hingga semalam, seramai 28,063 rakyat Malaysia pulang ke tanah air dari 32 negara melalui pintu masuk sempadan antarabangsa.

Daripada jumlah itu, seramai 10,187 individu sedang menjalani proses kuarantin wajib di 69 hotel dan lapan premis lain termasuk Institut Latihan Awam dan institusi pengajian swasta manakala 69 individu dihantar ke hospital untuk rawatan.“Seramai 17,807 individu telah didiscaj dan dibenarkan pulang,” katanya.

Memperincikan perkara itu, beliau berkata mereka yang terbabit pulang dari Filipina, Thailand, Indonesia, Kemboja, Singapura, Vietnam, Brunei, Qatar, Pakistan, Arab Saudi, Hong Kong, India, Emiriah Arab Bersatu (UAE), Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand dan Amerika Syarikat.

Mengenai operasi sanitasi awam di bawah seliaan Kementerian Perumahan dan Kerajaan Tempatan, beliau berkata bagi tempoh 30 Mac lepas hingga semalam, sebanyak 9,930 operasi dijalankan di 134 zon dengan 12,988 premis antaranya pusat perniagaan, bangunan kerajaan dan tempat awam telah disanitasi.

Dalam pada itu, Ismail Sabri berkata secara keseluruhan bekalan barangan keperluan mencukupi dan mudah diperoleh.- Bernama

See author's posts


Langit bertukar jingga akibat kebakaran besar

SAN FRANCISCO: Langit di San Francisco berubah menjadi jingga disebabkan kebakaran besar yang berlaku di wilayah teluk di bandar raya itu, lapor agensi berita Anadolu.

Angin kencang menyebabkan api semakin marak di California, kata pegawai perlindungan hutan dan pencegahan kebakaran dan menurutnya keadaan itu mengancam kawasan berdekatan, utara Oregon.

Jabatan CalFire dalam satu kenyataan pada Rabu berkata, beberapa lokasi kebakaran baharu terjadi di kawasan gunung dan kaki bukit, disebabkan tiupan angin kencang mencecah 88.5 kilometer sejam.

Pada Rabu, kira-kira 14,000 anggota bomba dikerahkan untuk memadamkan kebakaran di 28 kawasan di seluruh California.

Kejadian itu telah memusnahkah lebih 2.5 juta ekar kawasan di negeri ini sejak awal tahun, selain menyebabkan lapan orang maut dan lebih 3,700 bangunan musnah.

Sebilangan pakar mengatakan perubahan iklim menyebabkan cuaca panas melampau dan angin kencang, manakala lebih 12,000 kejadian petir berlaku pada Ogos.-Bernama

See author's posts


Pasukan perubatan China tiba di Kuching

KUCHING : Seramai lapan orang pasukan perubatan dari China telah tiba di
bandar ini semalam bagi membantu Sarawak menangani wabak Covid-19 di negeri
ini.

Ketua Penolong Pengarah Kanan Jabatan Kesihatan Negeri Sarawak Lee Wee Ju
berkata, kesemua pakar ini akan berkongsi pengalaman mereka dalam mengendalikan
kes berkaitan Covid-19.

“Mereka akan membantu kita daripada segi perkongsian idea serta memberi
nasihat berkenaan dengan kaedah yang digunakan oleh kita di sini.

“Adalah penting untuk kita memanfaatkan kedatangan mereka ini kerana mereka
agak ke hadapan dan mempunyai pengalaman dua bulan lebih awal daripada kita
dalam berhadapan dengan wabak ini,” katanya kepada pemberita ketika ditemui di
Lapangan Terbang Antarabangsa Kuching (LTAK) semalam.

Menurutnya, pakar-pakar ini akan meluangkan masa untuk berkongsi pengalaman
mereka dalam empat sesi berlainan.

Katanya, mereka juga akan mengadakan sesi melalui persidangan video bagi
membolehkan petugas-petugas kesihatan daripada hospital lain di Bintulu, Sibu,
Miri, Limbang, Kapit dan Sri Aman turut sama mendengar perkongsian ini.

Selain itu, mereka juga turut menjalankan perkongsian dengan pihak hospital
swasta dan juga pengamal ubat-ubatan Cina tradisional di sini, katanya.

Tambah Lee, dengan adanya kunjungan daripada kumpulan pakar ini, kita di
Sarawak akan mendapat kaedah baharu untuk memperbaiki sistem sedia ada bagi
memerangi wabak Covid-19.

Sarawak amnya, dan Malaysia khasnya, tidak pernah berhadapan dengan situasi
seperti ini sebelum ini dan sudah pasti dengan adanya perkongsian daripada
pasukan yang pernah berhadapan dengan situasi yang serupa, akan membantu kita
untuk menghadapinya dengan lebih baik, ujar Lee.

Kata beliau, kumpulan pakar ini akan berada di Kuching sehingga Selasa
sebelum berlepas ke Kota Kinabalu Sabah atas tujuan yang sama dan dijangka
pulang semula ke China pada Jumaat.

Hadir sama semasa menyambut ketibaan pasukan perubatan di LTAK semalam
ialah Setiausaha Politik kepada Ketua Menteri Tan Kai.

See author's posts


Penunggang motosikal maut dalam kemalangan di Matu

DARO: Penunggang maut manakala pembonceng parah selepas motosikal yang mereka naik dipercayai bertembung dengan lori simen di Kilometer 30 Jalan Tian-Pergau, sekitar jam 2.30 petang semalam.

Ketua Polis Daerah Matu Daro, DSP Neil Beginda berkata, mangsa yang maut dikenali sebagai Johnny Rabar berusia 50 tahun, pekerja salah satu ladang sawit di Kebuaw, Igan.

“Kejadian berlaku sekitar jam 2.30 petang semalam. Hasil siasatan awal pihak polis di tempat kejadian mendapati mangsa menunggang motosikal dari arah Pergau menuju ke Kampung Tian.

“Dia dipercayai hilang kawalan di selekoh tajam masuk ke laluan bertentangan lalu bertembung dengan sebuah lori muatan simen,” katanya dalam satu kenyataan.

Katanya, akibat kejadian itu mangsa mengalami kecederaan parah dan telah dihantar ke Hospital Daro.

“Mangsa (penunggang) disahkan meninggal dunia semasa menerima rawatan dan mayat telah dihantar ke unit forensik Hospital Daro.

“Sementara, pembonceng telah dihantar ke Hospital Sibu untuk rawatan lanjut. Kes disiasat di bawah Seksyen 41(1) Akta Pengangkutan Jalan (APJ) 1987,” katanya.

See author's posts


Raptai sambutan Hari Malaysia berjalan lancar

SIBU: Raptai penuh sambutan Hari Malaysia 2020 Peringkat Kebangsaan di Stadium Tertutup Sibu berjalan lancar di sini, semalam.

Menteri Komunikasi dan Multimedia Datuk Saifuddin Abdullah merangkap pengerusi penganjur hadir pada raptai tersebut bagi memastikan sambutan Hari Malaysia pada 16 September ini berjalan lancar.

Turut hadir, Menteri Utiliti Dato Sri Dr Stephen Rundi Utom merangkap pengerusi bersama.

Raptai yang diadakan bermula 7.30 malam itu berlangsung dengan jayanya, dengan pelbagai gabungan persembahan di atas pentas.

Perdana Menteri, Tan Sri Muhyiddin Yassin, Yang di-Pertua Negeri, Tun Pehin Sri Abdul Taib Mahmud, Ketua Menteri Sarawak Datuk Patinggi Abang Johari Tun Abang Openg dan Ketua Menteri Sabah Datuk Seri Mohd Shafie Apdal akan menghadiri program berkenaan.

Berikutan penularan wabak Covid-19 dan pematuhan prosedur operasi standard (SOP) Perintah Kawalan Pergerakan Pemulihan (PKPP), kehadiran sambutan tahun ini hanya terhad kepada 500 orang.

Oleh Nurzilla Mohamad

See author's posts


DUN: Wakil DAP puji langkah RUU Anti-Lompat Parti

KUCHING: Wakil rakyat pembangkang, Violet Yong (DAP-Pending) memuji tindakan kerajaan negeri membentangkan Rang Undang-undang (RUU) Perlembagaan Negeri Sarawak (Pindaan) (No 2) 2022 sebagai langkah tepat untuk negeri ini.

Yong berkata, ia selaras dengan peruntukan baharu Perkara 16B mengenai pertukaran parti politik ahli yang dimasukkan berikutan pindaan Perkara 49A dan Seksyen 7A Jadual Kelapan Perlembagaan Persekutuan.

“Ia adalah sebahagian daripada proses reformasi yang membawa kepada demokrasi yang teguh memandangkan pindaan yang dibentangkan dalam sidang kali ini adalah kerana Parlimen telah meluluskan Undang-undang Anti-Lompat Parti pada Julai tahun ini yang berkuat kuasa 5 Oktober lalu.

“Kelulusan RUU Anti-Lompat Parti adalah langkah penting dalam memulihkan keyakinan rakyat terhadap demokrasi Malaysia dan memastikan mandat rakyat tidak akan dikhianati kerana ia akan membantu mengekang tindakan ‘katak politik’ yang berleluasa dan keji yang telah  melanda negara kita terutama sejak ‘Langkah Sheraton,” katanya pada sidang media di DUN Sarawak, hari ini.

Katanya, bayangkan akan berlaku huru-hara jika undang-undang Anti-Lompat Parti tidak dikuatkuasa dalam keadaan kecelaruan politik persekutuan sekarang.

“Dengan kelulusan pindaan sekarang dan kemasukan Perkara 16B dalam perlembagaan negeri, ia akan membantu mengekang mana-mana wakil rakyat menukar parti politiknya untuk kepentingan diri,” katanya.

Bagaimanapun, Yong mencadangkan agar pindaan itu turut memasukkan langkah-langkah untuk menghalang keseluruhan blok parti politik atau perikatan daripada melompat.

Oleh NUR AIN OTSMAN

See author's posts


Dua helikopter hantar bekalan makanan

VALENTINE NGUMBANG

LUBOK ANTU: Dua buah helikopter
digunakan untuk menghantar bantuan makanan kepada penduduk di kawasan pedalaman
Dewan Undangan Negeri (DUN) Batang Ai di sini semalam.

Setiausaha Sulit kepada Menteri
Muda Perdagangan Antarabangsa dan Industri, Terminal Perindustrian dan
Pembangunan Usahawan, Jack Meredan berkata perkhidmatan helikopter digunakan
untuk kawasan yang jauh dan sukar diakseskan dengan jalan darat.

Katanya antara kawasan yang
jauh dan sukar diakseskan dengan laluan jalan darat di sini adalah Ulu Lemanak
dan Ulu Engkari.

“Penghantaran bantuan
makanan semalam melibatkan 14 penerbangan ulang alik helikopter yang berlepas
dari pusat pengagihan di Kompleks Sukan Lubok Antu.

“Selain menggunakan
pengangkutan udara, penghantaran bekalan makanan kepada penduduk di sini juga
menggunakan pengangkutan darat termasuk laluan balak,” katanya.

Jack turut memberitahu Menteri
Muda Perdagangan Antarabangsa Indutsri, Terminal Perindustrian dan Pembangunan
Usahawan, Datuk Malcom Mussen Lamoh turut menyalur dana bagi menjayakan program
bantuan makanan kepada penduduk di sini.

“Selain bantuan bekalan
makanan yang diberi melalui peruntukan kerajaan negeri kepada setiap kawasan
DUN, penduduk di DUN Batang Ai turut menerima bantuan makanan menerusi dana yang
disalur oleh Mussen sejak 1 April lepas,”katanya.

Sarawak Energy Berhad turut
memberikan sumbangan kepada penduduk di 28 rumah panjang Skim Penempatan Semula
Batang Ai melalui Program Tanggunggjawab Sosial mereka. Untuk rekod, DUN Batang
Ai mempunyai 3,978 ketua isi rumah.

See author's posts


Pusat Kecemerlangan Akuatik dibuka semalam

PUSAT Kecemerlangan Akuatik Kompleks Sukan Negara Kuching beroperasi semula untuk latihan atlet dan program kelab selepas dibenarkan dengan mematuhi prosedur operasi standard (SOP) yang ditetapkan.

Penolong Pengurus Kanan Pusat Kecemerlangan Akuatik Kuching, Mohamad Azzwan Niza, 30, berkata, pihaknya membuka semula pusat itu setelah Jawatankuasa Pengurusan Bencana Negeri (JPBN) Sarawak menyatakan bahawa ia boleh dibuka semula pada 1 Julai.

“Sementara itu, kita juga membuka semula setelah pusat kuarantin tidak beroperasi lagi memandangkan tempat ini dah menjadi zon hijau.

“Oleh itu, kita beroperasi seperti biasa pada 1 Julai ini berdasarkan pada SOP yang telah dikeluarkan oleh kerajaan Persekutuan dan juga negeri Sarawak,” katanya.

Bagaimanapun, katanya, Pusat Kecemerlangan Akuatik hanya dibuka kepada latihan atlet dan program di pusat akuatik iaitu belajar untuk berenang

“Untuk orang awam kita tidak membuka dan kita membuka untuk program sebab ia mudah untuk kita uruskan dan pantau,” katanya.

Ujar Azzwan, mereka mengikut dan mematuhi SOP yang ditetapkan.

“Contohnya, setakat ini SOP bermula daripada pintu masuk utama, semasa penggunaan sehinggalah pintu keluar.

“Semasa penggunaan itu pengguna iaitu peserta daripada kelab itu sendiri setelah selesai  diminta untuk keluar daripada pusat akuatik itu,” jelasnya.

Tambahnya, untuk operasi pun sebenarnya ada jadual dan jadual pun terpaksa diubah sedikit memandangkan untuk mengelakkan daripada terlalu padat dengan pengguna.

Oleh Cheryl Law

See author's posts


Malaysia alu-alukan pelaburan, perdagangan industri tenaga – Rafizi

KUALA LUMPUR: Malaysia secara aktifnya mengalu-alukan pelaburan dan perdagangan dalam industri tenaga daripada syarikat tempatan dan antarabangsa bagi menangani krisis tenaga dan memastikan keselamatan tenaga yang terjamin, kata Menteri Ekonomi Rafizi Ramli.

Beliau berkata, komitmen negara untuk mewujudkan persekitaran yang mesra perniagaan dalam tenaga akan diteruskan, seperti yang dibuktikan melalui pembaharuan dalam liberalisasi pasaran gas dan akses pihak ketiga yang membolehkan pelbagai entiti mengakses dan menggunakan kemudahan gas Malaysia.

“Pagi ini, kami (berbincang) secara terperinci mengenai rancangan untuk meningkatkan kerjasama dalam bidang tenaga di antara Malaysia dan Kesatuan Eropah (EU).

“Saya mendapat galakan daripada minat EU untuk mencari titik kerjasama di rantau yang berkembang pesat ini,” katanya dalam ucapan perasmian pada Persidangan Tenaga Serantau EU-Indo-Pasifik di sini, hari ini.

Beliau berkata, kedua-dua kepimpinan EU dan Malaysia melihat krisis tenaga global sebagai satu kelebihan dan menggunakan peluang untuk mempercepatkan peralihan tenaga kedua-dua pihak.

“Wakil EU akan mengadakan mesyuarat di peringkat kerja yang lebih terperinci dengan Petronas pada Jumaat.

“Kami berharap dapat membangunkan perkongsian yang lebih mantap kerana Malaysia memiliki kedudukan yang unik dalam bidang gas asli cecair.

“Terdapat beberapa aspek strategik yang kami fokuskan, termasuk cara untuk mempercepatkan pembangunan tenaga hidrogen, dan Petronas telah pun berusaha untuk melancarkan beberapa kemudahan bagi tenaga hidrogen,” katanya.

Rafizi juga menyatakan bahawa kerajaan sedang merangka mekanisme baharu untuk mempercepatkan pengeluaran tenaga hijau dan tenaga boleh diperbaharui di negara ini.

“Kebanyakan permintaan untuk tenaga boleh diperbaharui di negara kita datang dari luar negara, terutamanya dari Singapura.

“Mekanisme ini sedang diperhalusi dan apabila kita mempunyai mekanisme yang baik, ia akan membolehkan kapasiti penjanaan tenaga boleh diperbaharui dipercepatkan,” tambahnya. – Bernama

See author's posts


7 rumah panjang di Baram terjejas banjir

MARUDI : Sebanyak tujuh kawasan rumah panjang di kawasan Parlimen P. 220 Baram dinaiki air semalam ekoran hujan lebat di hulu yang berterusan dan limpahan air sungai yang memasuki ke sembilan kawasan rendah.

Menurut kenyataan Ketua Jabatan Bomba dan Penyelamat Malaysia Zon 6 Miri, Tuan Law Poh Kiong kawasan terlibat ialah Klinik Kesihatan, sementara SK Long Sobeng tidak dapat beroperasi disebabkan banjir.

Kawasan terjejas banjir ialah Rh. Unsam Ancha, Sg Nunuk Nat, Ulu Teru Tinjar (9 pintu) dengan ketinggian air tiga kaki, Rh Kalong Goh, Ulu Teru Tinjar (65 pintu) dengan ketinggian tiga kaki, Rh Manggi Adam, Long Tisam (34 pintu) dengan ketinggian empat kaki dan Rh Dullah Tawas Kampung Matek Ulu Teru Tinjar (20 pintu) dengan ketinggian empat kaki.

Rumah panjang lain yang turut terjejas banjir ialah SK Long Sobeng dengan paras air satu hingga dua kaki, Klinik Ulu Teru, Ulu Teru Tinjar dengan paras air 65cm hingga 75 cm, Rh Mathew Sigat Ligong Lubuk Kelambu, Ulu  Teru Tinjar (35 pintu) dengan paras air sedalam tiga kaki, Rh Kajan Sigeh, Long Teru Tinjar (49 pintu) ketinggian tiga kaki dan Rh Ugak Kalang, Sg Nat ULU Teu Tinjar  (25 Pintu) dengan ketinggain air tiga kaki.

Sementara kawasan yang terjejas banjir di daerah Telang Usan ialah Kampung Long Bemang, Apoh Tutoh (100 pintu) dan Sk Long Bemang.

Oleh Jiku Juguong

See author's posts


KUBU-KUBU ZAMAN BROOKE

SALAH satu ciri penting zaman pemerintahan keluarga Brooke di Sarawak adalah pembinaan kubu (fort). Sebelum terdirinya pemerintahan Brooke di Sarawak, penduduk di Sungai Sarawak telah mempunyai sebuah kubu.  Kubu yang terletak di Belidah dikenali sebagai Kubu Belidah.  Kubu yang dibina menggunakan kayu belian.  Tujuan kubu ini dibina adalah untuk mempertahankan kedudukan penduduk Sarawak yang menentang pemerintahan Pangeran Mahkota di Sarawak ketika itu.  Kubu ini dinyatakan oleh James Brooke sebagai sebuah kubu yang mempunyai pertahanan yang kuat.  Namun demikian, kubu ini telah dimusnahkan selepas tamatnya pemberontakan tersebut.

Kubu Margherita

Semasa pemerintahan keluarga Brooke pula, terdapat beberapa lagi kubu pertahanan di bina. Di tepi Sungai Sarawak, iaitu di pusat Bandar Raya Kuching, terdapat sebuah kubu yang dibina oleh Raja Charles Brooke.  Kubu ini dibina pada 1878, dan siap pada September 1879.  Pembinaan kubu ini menelan belanja sebanyak $8,100.00.  Kubu ini dinamakan Kubu Margherita, iaitu nama isteri Raja Charles Brooke.  Tujuan pembinaan kubu ini adalah untuk mempertahankan Kuching, tetapi peliknya setelah sekian lama kerajaan Brooke berkuasa di Sarawak baru mereka memikirkan hendak membina Kubu Margaret tersebut di Kuching.  Ada juga pandangan yang mengatakan Raja Charles Brooke mempunyai anggapan yang pelik yang mengaitkan dengan persepsi terdapat ancaman serangan daripada Rusia.  Oleh sebab itu, beliau bercadang meletakkan periuk api di Sungai Sarawak.  Hal yang sedemikian ini mungkin satu imiginasi Raja Charles Brooke yang tidak masuk akal.

Terdapat juga pendapat yang mengatakan bahawa pembinaan Kubu Margherita adalah bagi membolehkan bandar Kuching memiliki sebuah bangunan tersergam indah yang menjadi mercu tanda yang unik bagi Kuching.  Memang ketika itu kubu tersebut menunjukkan keindahannya di bandar Kuching, dan hari ini, imejnya mula tenggelam kerana wujud bangunan moden baharu di tebingan Sungai Sarawak, iaitu Dewan Undangan Negeri Sarawak yang lebih besar dan indah.

Berbalik dengan pembinaan kubu berkenaan, memang faktor pertahanan dan keselamatan diambil kira.  Hal ini jelas berlaku tehadap pembinaan kubu-kubu ini oleh kerajaan Brooke di beberapa batang sungai di Sarawak.

Apabila wilayah Sarawak meluas ke Batang Lupar, terutamanya di Sungai Skrang dan Saribas, beberapa kubu pertahanan telah dibina untuk tujuan tersebut.    Kubu-kubu itu dibina sebagai pusat kawalan pergerakan penduduk Sarawak di sungai-sungai tersebut.  Hal ini kerana pemerintahan Brooke mempunyai tanggapan yang negatif terhadap penduduk yang mendiami kawasan sungai tersebut yang dikaitkan dengan aktiviti pelanunan.  Selain itu, terdapat juga tujuan untuk menghalang sebarang usaha berperang antara penduduk di hulu dan hilir sungai.  Pengawasan juga dilakukan untuk membolehkan barangan keperluan dapat didagangkan atau dibawa ke kawasan hulu.

Kubu Lily

Selepas Perang Bating Maru pada tahun 1849, beberapa kubu dibina di Sungai Batang Lupar dan Sungai Saribas.  Di hulu Sungai Skrang, iaitu di Nanga Skrang, dibina sebuah kubu pada tahun 1849 yang dikenali sebagai Kubu James, iaitu sempena nama Raja James Brooke.    Pada tahun 1858, di Sungai Saribas pula dibina sebuah kubu di Betong yang dikenali sebagai Kubu Lily.  Nama ini diambil daripada nama Kristian ketiga Rani Margaret.  Kubu ini juga pernah diserang oleh pihak penentang Brooke, tetapi dapat digagalkan.

Selain itu, kubu-kubu ini dibina untuk mengawasi Rentap di Bukit Sadok.  Rentap yang tidak menyokong pemerintahan Brooke telah membina kubunya sendiri di Bukit Sadok.  Kubu Rentap ini juga amat kukuh dan sukar ditembusi oleh serangan tentera Brooke.  Hanya serangan kali ketiga sahaja kubu ini berjaya dikuasai oleh tentera Brooke.

Kubu Emma & Kubu Alice

Di Sungai Rejang pula, pada tahun 1851, dibina sebuah kubu di Kanowit yang dinamakan sebagai Kubu Emma. Nama kubu ini diambil sempena nama ibu Raja Charles Brooke. Kubu ini dibina untuk melindungi penduduk di delta Sungai Rejang, dan Oya dan Mukah.  Jikalau dilihat titik-titik kubu di Nanga Skrang, Betong dan Kanowit ini, jelas terdapat usaha-usaha menghalang dan mengawal pihak yang tidak mahu tunduk kepada pemerintahan Brooke.  Halangan ini membawa kemarahan kepada penduduk di kawasan tersebut sehingga membawa kepada pembunuhan dua pegawai Brooke di Kubu Emma di Kanowit.

Selain Kubu Emma, terdapat sebuah lagi kubu dibina di Sungai Rejang yang terletak di Sibu.  Kubu yang dibina pada tahun 1863 ini dinamakan Kubu Brooke.  Kubu ini pernah diserang oleh Panglima Lintong pada tahun 1870 tetapi dapat digagalkan.

Pada tahun 1864, Kubu James dirobohkan dan bahan binaanya dipindahkan ke Simanggang untuk pembinaan kubu yang baharu.  Kubu ini sekian lama tiada bernama sehingga tahun 1870.  Pada tahun itu kubu ini dinamakan Kubu Alice, iaitu sempena nama Kristian kedua Rani Margaret.

Seterusnya, beberapa lagi kubu dibina untuk menandakan kekuasaan pemerintahan Brooke di Sarawak, seperti di Kabong.  Pembinaan kubu ini dinamakan Kubu Charles, iaitu sempena nama Raja Charles Brooke.  Kubu ini dibina pada tahun 1878.  Pada tahun 1893, kubu ini hanyut ke laut semasa banjir.  Kubu ini dibina semula tetapi lebih jauh ke tapak pedalaman untuk mengelak dimusnahkan oleh air laut.

Di Mukah, terdapatnya sebuah lagi kubu dibina dan dinamakan Kubu Burdett.  Nama kubu ini diambil daripada penaja kewangan utama Raja James Brooke di London, iaitu Baroness Angela Burdett-Coutts.  Jauh di hulu Sungai Rejang pula, dibina Kubu Vyner.  Kubu yang dibina pada tahun 1883 ini didirikan di Belaga dan namanya sempena nama Raja Muda ketika itu, iaitu Vyner Brooke.

Manakala kubu yang dibina di Bintulu yang dinamakan Kubu Keppel.  Henry Keppel ialah rakan lama Raja James Brooke yang membantu beliau menghapuskan musuh beliau di Sungai Batang Lupar dan Sungai Saribas.

Kubu Hose & Kubu Sylvia

Apabila pemerintahan Brooke sampai ke Baram, sebuah kubu dibina di Marudi yang dinamakan Kubu Hose.  Nama kubu ini diambil sempena nama Residen kedua Baram, iaitu Charles Hose.  Kubu ini menjadi pusat pentadbiran Brooke di Baram.  Manakala di Trusan pula, didirikan Kubu Florence, iaitu sempena nama isteri pegawai Brooke, iaitu Maxwell.

Pada tahun 1878 telah dibina sebuah kubu di Baleh.  Namun demikian, ia kemudian dipindahkan ke Kapit pada tahun 1880, dan dinamakan Kubu Sylvia.  Di Saratok pula, terdapat Kubu Rani.  Sebuah kubu juga di bina di Lubuk Antu yang dinamakan Kubu Arundell.

Selain kubu-kubu ini, terdapat beberapa lagi kubu dinamakan sempena nama tempat di Sarawak seperti Kubu Lingga, Kubu Sarikei dan Kubu Long Akah, Kubu Limbang serta Kubu Lio Matu.  Kubu yang terakhir dibina ialah Kubu Brooke di Julau pada tahun 1935.

Kubu-kubu ini ada yang telah dirobohkan untuk memberi laluan kepada pembangunan, dan ada juga yang musnah akibat perang.  Pada hari ini, masih terdapat beberapa buah lagi kubu peninggalan Brooke yang kebanyakannnya dijadikan sebagai muzium.

See author's posts


Pemenang MyHackathon Sarawak terima hadiah tambahan

KUCHING: Pemenang MyHackathon Sarawak menerima hadiah tambahan berjumlah RM50,000 dan RM5,000 daripada Sarawak Digital Economy Corporation Berhad (SDEC).

Penyampaian hadiah kepada pemenang untuk kategori Marathon dan Sprint tersebut disampaikan oleh Ketua Menteri, Datuk Patinggi Abang Johari Tun Openg pada majlis ringkas di pejabatnya,Wisma Bapa Malaysia, semalam.

MyHackathon adalah pertandingan inovasi di seluruh negara,anjuran Kementerian Sains,Teknologi dan Inovasi (MOSTI) sebagai sebahagian daripada Pelan Pemulihan Ekonomi Nasional (Penjana) yang memfokuskan pada penyampaian perkhidmatan awam kepada masyarakat dengan teknologi dan digitalisasi.

Terdapat enam siri hackathon secara keseluruhan, dengan setiap hackathon tertumpu pada tema yang berbeza, terdiri daripada dua kategori iaitu Marathon dan Sprint dan dihoskan di enam bandar di seluruh Malaysia iaitu Kuala Lumpur,Johor Bahru, Kuala Terengganu,Kota Kinabalu, Pulau Pinang dan Kuching yang berlangsung daripada Oktober hingga Disember 2020 dan dibuka kepada semua rakyat Malaysia.

Pada 7 Disember 2020, pasukan tempatan, Neuon Al Sdn Bhd yang diketuai oleh Chai Kok Chin menerima hadiah berjumlah RM250,000 setelah diumumkan sebagai salah satu pemenang dalam kategori Marathon dengan projeknya yang berjudul Road-Plus: Al Power Asset Management Infrastruktur yang memfokuskan kepada kecekapan penyelenggaraan jalan.

Pemenang bagi kategori Sprint,Mohammad Norhamizan Abu Bakar dan pasukannya menerima hadiah RM10,000 dengan projek mereka yang berjudul, Skoupidia iaitu platform untuk syarikat buangan yang menghasilkan laluan yang optimum berdasarkan jumlah isi rumah di kawasan mereka.

Turut hadir mewakili SDEC ialah Tan Sri Datuk Amar Mohamad Morshidi Abdul Gani, Sudarnoto Osman, Malseni Jamal,Hazwan Razak, Mohd. Azizee Jemari, Khairool Adzelan Aman,Sharifah Athirah Wan Annuar dan pemenang MyHackathon kategori Marathon, Chai Kok Chin, Chang Yang Loong, Chai Koh Kiong, Ahmad Hazim Ahmad Fuad dan pemenang kategori Sprint,Mohammad Norhamizan Abu Bakar dan Amir Azizi Musa.

See author's posts


984 terima zakat daripada Len Talif

TANJUNG MANIS: Seramai 984 penerima zakat menerima zakat berupa wang tunai dari Ahli Dewan Undangan Negeri (ADUN) Kuala Rajang, Datu Len Talif Salleh di Pusat Khidmat Parti Pesaka Bumiputera Bersatu (PBB) Tanjung Manis, Jumaat lalu.

Penerima zakat tersebut adalah terdiri daripada asnaf, warga emas, Orang Kelainan Upaya (OKU), dan ibu tunggal.

Penerima zakat diwakili oleh Ketua Masyarakat dan Ketua Kaum (KMKK) masing-masing.

Datu Len Talif Salleh berkata, sumbangan ini dijalankan setiap tahun sejak beliau menjadi Pengurus Besar Perbadanan Kemajuan Perusahaan Kayu Sarawak (PUSAKA).

“Semoga amalan menunaikan zakat dapat meningkatkan semangat prihatin dan saling memberi bantuan serta memahami erti zakat sebenar,” katanya.

Terdahulu, beliau juga menyerahkan bahan pertanian secara simbolik kepada enam penerima dari Kampung Belawai, Jerijeh dan Rajang di bawah Program Pembangunan Pertanian Bahagian Mukah di Jabatan Pertanian Belawai.

“Setiap orang menerima RM5,000 berbentuk barangan pertanian ialah terdiri daripada Masrun Razali, Ahmad Shah Razali, Mohamad Rakebi Suut, Sinong Langgi, Rosli Akin dan Abu Seman Masri.

“Kerajaan Sarawak telah memperuntukkan RM750,000 di bawah Agriculture Facilitation Fund (AFF) untuk Kuala Rajang bagi Zon Tanjung Manis,” katanya.

Tambahnya, agihan yang telah diterima oleh pemohon tahun 2021 hampir RM155,000 melibatkan 30 orang dan bakinya akan diagihkan selepas Hari Raya Aidilfitri.

“Bantuan benih seperti cili, tembikai, labu, baja, kelulut dan racun akan diagihkan kepada pemohon yang berjaya sepanjang bulan Mei ini membabitkan ketiga-tiga kampung berkenaan sebagai sumber mempelbagaikan pertanian dan pendapatan pekebun kecil.

“Tanaman kontan amat sesuai ditanam di Zon Tanjung Manis disebabkan kesesuaian tanahnya.

“Tambahan pula, tanaman yang singkat ini berpontensi sebagai sumber pendapatan penduduk setempat sekali gus menjana ekonomi di kawasan Zon Tanjung Manis,” ujarnya.

Turut hadir Pegawai Pertanian Daerah Belawai, Awang Mohamad Riduan, Pemancha Morshidi Mores, Penghulu Kalali Klen dan Penghulu Abu Seman Masri.

Oleh EARL ANEK

See author's posts


Bas dinaiki pelajar dinyahcemar

MIRI : Sebuah bas yang dinaiki 21 pelajar dari Universiti Teknologi Mara
(UITM) Kota Samarahan telah dinyahcemar bagi memastikan bas tersebut bersih dan
bebas dari wabak Covid-19.

Ini adalah prosedur yang perlu dipatuhi dan dilaksanakan di seluruh daerah
sebaik sahaja operasi penghantaran pelajar sampai ke destinasi.

Ketua Jabatan Bomba dan Penyelamat Malaysia (JBPM) Zon 6 Miri, Law Poh
Kiong berkata, kerja-kerja sanitasi itu dimulakan dari jam 9.25 pagi sehingga
10 pagi.

“Sanitasi ini bagi memastikan bas sentiasa bersih dan selamat untuk
kegunaan penumpang yang akan menggunakannya kelak,” katanya dalam satu
kenyataan.

Katanya, seramai tiga anggota terlibat dengan kerja-kerja sanitasi tersebut
yang meliputi bahagian luar dan dalam bas.

See author's posts


Pemenang Nobel kecam UK, Perancis

LONDON: Penulis novel Inggeris Abdulrazak Gurnah, pemenang Hadiah Nobel Kesusasteraan tahun ini, mengkritik tindak balas ‘tidak berperikemanusiaan’ kerajaan United Kingdom (UK) dan Perancis terhadap krisis migran Selat.

“Terdapat sesuatu yang agak tidak berperikemanusiaan saya fikir dalam tindak balas kedua-dua kerajaan ini, terutamanya saya memikirkan kerajaan British,” katanya dalam sidang akhbar dalam talian sehari selepas menerima pingat Nobelnya.

“Ia agak pelik untuk melihat bahasa, naratif yang dibina menentang atau mengenai percubaan untuk menyeberang ini,” tambahnya.

Tahun ini menyaksikan sejumlah rekod pendatang yang cuba menyeberangi Selat dari utara Perancis ke Britain, mempertaruhkan nyawa mereka di salah satu laluan laut paling sibuk di dunia.

Oktober lalu menyaksikan tragedi yang mana sekitar 27 orang mati lemas.

Isu itu telah menjadi ‘titik kilat’ bagi pemimpin di London dan Paris, mencetuskan perang mulut di tengah peningkatan sentimen anti-pendatang di kedua-dua negara.

Kira-kira 26,000 orang telah menyeberang setakat ini pada 2021, membawa kepada tekanan teruk terhadap kerajaan UK yang telah berikrar untuk mengurangkan penghijrahan selepas menolak pengunduran Britain dari Kesatuan Eropah (EU).

London sebelum ini telah bercadang untuk meneroka cara untuk mengarahkan bot pendatang di Selat pulang ke negara asal.

Perdana Menteri Boris Johnson juga telah mencadangkan menghantar balik semua pendatang mendarat di Britain, satu langkah yang didakwanya akan menyelamatkan ribuan nyawa dengan memecahkan model perniagaan kumpulan penjenayah secara asasnya.

Sementara itu, undang-undang yang sedang berjalan melalui parlimen Britain akan meningkatkan hukuman maksimum bagi pendatang yang memasuki UK secara tidak sah daripada enam bulan kepada empat tahun, manakala penyeludup orang yang disabitkan boleh dikenakan hukuman penjara seumur hidup.

Draf undang-undang itu yang disebut oleh menteri sebagai rombakan terbesar peraturan suaka dalam beberapa dekad dan berdasarkan idea bahawa orang ramai harus menuntut suaka di ‘negara selamat pertama’ yang mereka tiba, telah dikritik hebat oleh kumpulan hak asasi manusia.

Gurnah yang memenangi anugerah Nobel berprestij pada Oktober lalu telah mendapat pujian kerana fokus novelnya terhadap nasib pelarian serta kesan penjajahan.

Pengarang berusia 72 tahun itu melarikan diri ke Britain dari Zanzibar pada akhir 1967, kemudian memperoleh kerakyatan British.

Dalam sidang media mayanya, Gurnah juga berkata, beliau tertanya-tanya sama ada kegagalan kerajaan British untuk mengucapkan tahniah kepadanya kerana memperoleh hadiah itu mungkin disebabkan fakta beliau adalah seorang penulis kelahiran Afrika.

“Mungkin itu boleh jadi penjelasan, bahawa mereka tidak melihat penulis ini sebagai seseorang yang harus mereka ucapkan tahniah,” tambahnya. -AFP

See author's posts


Abang Jo terima kunjungan Pengerusi UCTS baharu

KUCHING: Ketua Menteri, Datuk Patinggi Abang Johari Tun Openg menerima kunjungan hormat daripada Pengerusi Kolej Universiti Teknologi Sarawak (UCTS) yang baharu, Dr. Annuar Rapaee di pejabat beliau Wisma Bapa Malaysia Kuching, semalam.

Dr. Annuar yang juga Menteri Muda Pendidikan, Sains dan Penyelidikan Teknologi dilantik oleh Kerajaan Sarawak untuk menggalas tanggungjawab tersebut pada Disember lalu.

Pertemuan tersebut bagi membincangkan mengenai perancangan dan permasalahan melibatkan pendidikan dan perkhidmatan UCTS yang perlu diambil maklum oleh Ketua Menteri.

Turut hadir Naib Canselor UCTS Prof Datuk Dr. Khairuddin Abdul Hamid.

See author's posts


Unit bergerak hebah maklumat

ADI SAFARMAN

SIMANGGANG: Jabatan Penerangan Daerah Sri Aman giat memberi kesedaran
melalui hebahan maklumat Perintah Kawalan Pergerakan (PKP) dengan menggunakan
kenderaan unit bergerak di sekitar daerah ini.

Menurut Pegawai Penerangan Daerah Sri Aman, Muhammad Alwi, kenderaan unit
bergerak itu membuat hebahan di bandar ini, Engkelili, Lubok Antu, Balai
Ringin, Bukit Begunan, Lingga, Stumbin, Skrang, ke rumah-rumah panjang dan
lokasi tumpuan orang awam.

“Hebahan maklumat berkenaan dibuat dalam empat bahasa iaitu dalam Bahasa
Melayu, Bahasa Inggeris, bahasa Iban dan Mandarin,” katanya.

Beliau berkata hebahan melalui jentera bergerak itu menyalurkan pelbagai
maklumat berkenaan peraturan pencegahan dan pengawalan penyakit berjangkit
(langkah-langkah di dalam kawasan tempatan jangkitan) yang diwartakan pada 18
Mac 2020 hingga 31 Mac 2020.

“Pihak kami akan terus bekerjasama dengan Kementerian Kesihatan
Malaysia (KKM) dan pihak berkuasa dalam usaha menyampaikan maklumat mengenai
Perintah Kawalan Pergerakan,” jelasnya.

Muhammad Alwi berkata melalui tinjauan pihaknya yang melakukan hebahan
melalui kenderaan bergerak itu mendapati masyarakat di daerah ini kelihatan
mematuhi arahan Perintah Kawalan Pergerakan.

“Kami juga dapati penduduk di taman-taman perumahan tidak berkeliaran,
tidak duduk di luar rumah dan tiada kanak-kanak bermain di kawasan taman
perumahan atau taman permainan,” katanya.

Beliau juga merayu orang ramai supaya memberi kerjasama serta mematuhi
arahan kerajaan dari semasa ke semasa bagi mengekang penularan Covid-19.

Dalam pada itu, Muhammad Alwi juga berkata pihaknya turut kongsikan
pelbagai maklumat penting berhubung berita dan kenyataan pelbagai agensi
kerajaan mengenai wabak Covid-19 serta Perintah Kawalan Pergerakan di laman
rasmi jabatan dan melalui laman sosial terutamanya applikasi whatsapp dan
Facebook.

“Sebarang maklumat yang diterima jabatan akan dirujuk ke Majlis
Keselamatan Negara dan KKM untuk kesahihan maklumat berkenaan sebelum
disebarkan kepada masyarakat umum,” katanya.

Beliau berkata orang ramai boleh mendapatkan pelbagai maklumat yang sahih mengenai wabak Covid-19 dan Perintah Kawalan Pergerakan melalui laman facebook rasmi Jabatan Penerangan Daerah Sri Aman iaitu https://www.facebook.com/japensarawak/ atau https://www.facebook.com/Pusat-Maklumat-Rakyat-Sri-Aman-423988594697915/ dan Majlis Keselamatan Negara.

See author's posts


12 individu dikompaun ingkar PKPB

ADI SAFARMAN

PADAWAN: Sebanyak 12 kompaun telah dikeluarkan kepada individu yang telah didapati ingkar Perintah Kawalan Pergerakan Bersyarat (PKPB) sejak Selasa hingga semalam.

Ketua Polis Daerah Padawan Superintenden Aidil Bolhassan berkata, individu iaitu 12 individu termasuk 11 lelaki dan seorang wanita tempatan terbabit di kompaun kerana ingkar PKPB.

“Kesemua yang ditangkap masing-masing gagal memberikan alasan munasabah serta tiada surat kebenaran untuk pergerakan rentas daerah,” ujarnya dalam satu kenyataan kepada media semalam.

Aidil berkata pada Selasa lalu, pasukan pemantau Ibu Pejabat Polis Daerah (IPD) Padawan telah berjaya mengesan dan mengeluarkan kompaun kepada lima lelaki warga tempatan dan tujuh lagi individu termasuk seorang wanita dikompaun pada Rabu.

“Pada Selasa lima lelaki dikompaun dan tujuh lagi individu termasuk seorang wanita dikompaun pada Rabu.

“12 yang dikompaun dikesan melakukan kesalahan di kawasan Kota Sentosa, Batu 17 serta Batu 18 Jalan Kuching-Serian dan Bandar Baharu Batu Kawa (MJC).

“Kesemuanya dikenakan tindakan di bawah Peraturan 5 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2020,” tegasnya.

Aidil berkata IPD Padawan menegaskan tidak akan berkompromi dengan sesiapa sahaja yang melakukan kesalahan ingkar PKPB.

Beliau juga menasihatkan kepada semua masyarakat umum agar lebih bertanggungjawab dan memberi kerjasama dalam membendung penyebaran wabak Covid-19 ini.

“Sekiranya tiada rasa tanggungjawab pada diri sendiri, agak mustahil kita dapat memutuskan penyebaran wabak Covid-19 dan PKP atau PKPB akan berterusan. Sayangilah diri sendiri, keluarga dan masyarakat sekeliling,” ujar Aidil.

See author's posts


Pelaksanaan PKP, ‘keputusan besar dan berani’

MUAR: Keputusan Perdana Menteri Tan Sri Muhyiddin Yassin untuk melaksanakan Perintah Kawalan Pergerakan (PKP) di seluruh negara pada 18 Mac lalu, disifatkan sebagai ‘keputusan besar dan berani’.

Menteri Kanan (Kluster Keselamatan) Datuk Seri Ismail Sabri Yaakob berkata, ini berikutan kebanyakan negara di serata dunia pada masa itu, masih teragak-agak memberikan respon dan tindakan berbeza-beza dalam menangani penularan Covid-19, yang merupakan satu krisis global dan disifatkan sebagai pandemik oleh Pertubuhan Kesihatan Sedunia (WHO).

Beliau yang juga merupakan Pengerusi Kempen Pembudayaan Norma Baharu berkata, selain PKP, keputusan pelaksanaan Perintah Kawalan Pergerakan Diperketatkan (PKPD) di beberapa kawasan, yang dilakukan bertujuan mengekang penularan wabak dalam komuniti, telah berjaya melandaikan lengkung jangkitan wabak Covid-19.

“Di bawah kepimpinan Perdana Menteri, usaha paling kukuh telah diambil untuk menangani penularan Covid-19, iaitu dengan melaksanakan PKP dan keputusan itu telah berjaya melandaikan lengkung jangkitan wabak Covid-19.

“Malaysia diiktiraf sebagai antara lima negara terbaik di dunia dalam mengawal pandemik Covid-19, malah telah menjadi salah satu negara contoh, iaitu penerimaan rakyat terhadap tindakan kerajaan dalam mengekang wabak berkenaan, yang mendapat pengiktirafan dunia dalam satu tinjauan global,” katanya pada majlis pelancaran Kempen Pembudayaan Norma Baharu di sini semalam.

Pelancaran yang disempurnakan Perdana Menteri Tan Sri Muhyiddin Yassin di Kompleks Sukan Pagoh di sini turut dihadiri Menteri Komunikasi dan Multimedia Datuk Saifuddin Abdullah, Menteri Kesihatan Datuk Seri Dr Adham Baba dan Menteri Besar Johor Datuk Ir Hasni Mohammad.

Beliau bagaimanapun berkata, sikap masyarakat yang alpa patuhi prosedur operasi standard (SOP) termasuk penjarakan fizikal, memakai pelitup muka dan menggunakan cecair pensanitasi, terutama di kawasan awam yang sesak, telah meningkatkan risiko penularan dan mengundang gelombang baharu jangkitan, sehingga kes harian jangkitan Covid-19 yang sebelum ini turun kepada satu angka, kini meningkat semula kepada angka dua digit, dengan kemunculan kluster baharu.

Sehubungan itu Ismail Sabri berkata, kerajaan memutuskan untuk melaksanakan Kempen Pembudayaan Norma Baharu, bagi meningkatkan kesedaran dan memperkasa rakyat melindungi diri, keluarga dan komuniti, dalam usaha membantu petugas barisan hadapan, memerangi jangkitan Covid-19.

Beliau berkata, program-program di bawah Kempen Pembudayaan Norma Baharu ini, akan dilaksanakan oleh semua Kementerian di peringkat persekutuan dan juga kerajaan-kerajaan negeri.

Ismail Sabri berkata, kempen itu juga akan membabitkan penglibatan semua lapisan kepimpinan termasuk penghulu, ketua kampung, temenggong, pemancha, kapitan, tuai rumah serta imam dan ahli jawatankuasa masjid, tok batin dan ketua-ketua agama dari  bandar raya besar, bandar-bandar kecil sehingga kampung di desa.

“Kempen ini menyasarkan penyebaran maklumat dari Kementerian Kesihatan Malaysia (KKM) kepada segenap lapisan masyarakat, akan turut membabitkan penggunaan pelbagai platform seperti media massa, media sosial, papan iklan, jerayawara, program keagamaan, penerbitan poster dan gegantung, yang akan terus digiatkan sehingga 31 Disember ini.

“Oleh itu, pemimpin masyarakat dan seluruh rakyat harus bersama-sama meningkatkan kawalan kendiri, bagi melindungi diri, keluarga dan komuniti, daripada jangkitan virus Covid-19 dan memberi sokongan kepada petugas barisan hadapan yang bertungkus-lumus memerangi wabak ini,” kata beliau.

Pada majlis semalam Perdana Menteri telah melancarkan kempen tersebut, serta melancarkan Buku Pembudayaan Norma Baharu Komuniti yang diterbitkan KKM. – Bernama

See author's posts


Tanah perkuburan Islam di Kuching, Sibu, Miri disediakan dengan tapak baharu

KUCHING: Premier Sarawak, Datuk Patinggi Tan Sri Abang Johari Tun Openg hari ini meluluskan sebidang tanah baharu untuk memperluaskan tanah perkuburan Islam Samariang.

Katanya, tanah baharu yang terletak di belakang kawasan perkuburan itu boleh menampung permintaan di tanah perkuburan Islam Samariang sehingga 2050.

“Selain itu, kami juga sedang membangunkan tanah perkuburan di Matang, Bako dan Santubong dengan struktur dan susun atur yang sama seperti dilakukan di tanah perkuburan Islam Samarang.

“Di Sibu pula, satu tapak perkuburan Islam baharu juga sudah disediakan di Jalan Oya untuk menampung keperluan penduduk setempat memandangkan tanah perkuburan di Masjid Al-Qadim hampir penuh.

“Di Miri pula, kami bercadang untuk melakukan sesuatu yang sama,” katanya.

Beliau berkata demikian ketika ditemui pemberita selepas majlis perasmian Kompleks Pusara Islam Semariang (SICC) di sini, hari ini.

Perasmian Kompleks Pusara Islam Samariang (SICC) ini bermakna tercapainya hasrat bekas Ketua Menteri Sarawak, Allahyarham Pehin Sri Adenan Satem.

Abang Johari berkata ketika lawatan Adenan ke tanah perkuburan Islam Samariang beberapa tahun lalu, beliau meminta supaya kemudahan dibina di kawasan tanah perkuburan untuk keselesaan pengunjung yang datang menziarahi kubur.

“Jadi, Alhamdulillah saya dapat memenuhi hasrat Allahyarham Tok Nan dan juga masyarakat Islam di sini dengan membina kemudahan ini,” katanya.

Oleh SHAHRUL QAIZAT

See author's posts


Potensi industri halal semakin meningkat

MIRI : Usaha proaktif  Perbadanan Pembangunan Ekonomi Sarawak (SEDC) dalam menganjurkan kursus BeSS, MeSTI HALAL merupakan satu langkah permulaan yang amat penting untuk meningkatkan penglibatan usahawan di Sarawak.

Menteri Muda Wanita,Keluarga dan Pembangunan Kanak-Kanak, Datuk Rosey Yunus,ini sejajar dengan potensi industri halal yang semakin meningkat dan merupakan industri yang amat penting serta relevan di negeri ini.

“Saya difahamkan, kursus ini bertujuan untuk meningkatkan kesedaran usahawan terhadap kepentingan pensijilan Halal serta membimbing peserta  untuk lebih bersedia menjalani proses-proses penilaian yang terlibat bagi mendapatkan sijil-sijil ini.

“Oleh itu, para peserta kursus ini perlu memanfaat peluang ini untuk mendapatkan seberapa banyak maklumat tentang sijil halal.

“Gunakan peluang ini dengan bertanya sehingga mendapat jawapan seperti apa yang kita mahukan.Sebab, kalau tidak bertanya kita tidak tahu,” katanya.

Beliau berkata demikian pada Majlis Perasmian Kursus BeSS, MeSTI Halal anjuran SEDC di Kompleks Islam Miri, semalam.

Rosey berharap  SEDC dapat meneruskan lebih banyak aktiviti-aktiviti seumpama seterusnya dapat membantu membimbing usahawan ke arah peningkatan nilai dan kemahiran dalam perniagaan yang diceburi.

Kursus dua hari itu disertai seramai 120 usahawan tempatan dalam bidang makanan dan minuman.

Hadir sama, Pemangku Pengarah Bahagian Pembangunan Usahawan dan Komuniti, Zamirudin Ahmad dan Pemangku Pegawai Daerah Siti Rohani Yusof.

Sementara itu, seorang peserta kursus, Azlin Ramli,47, berkata, penganjuran kursus itu sememangnya sangat bermanfaat kepada golongan usahawan yang belum mendapat pensijilan Halal.

“Penganjuran kursus ini sudah tentu memberi peluang kepada kami untuk mendapatkan maklumat lanjut mengenai permohonan untuk mendapatkan sijil halal,” katanya.

Oleh Liong Chai Ling

See author's posts


Pelbagai inisiatif bantu penjaja jalanan

KUCHING: Penularan wabak pandemik Covid-19 yang melanda negara ketika ini telah mengakibatkan ramai golongan yang terkesan termasuklah peniaga jalanan.

Menurut Ahli Dewan Undangan Negeri (ADUN) Demak Laut Dr Hazland Abang Hipni, kerajaan mengetahui dan merasai kesan ekonomi yang dihadapi peniaga jalanan dan oleh hal demikian pelbagai inisiatif dan bantuan telah dihulurkan.

“Kerajaan Sarawak telah mengumumkan Bantuan Khas Sarawakku Sayang (BKSS) yang berjumlah RM1,500 kepada setiap penjaja jalanan pada tahun lepas.

“Tidak cukup dengan itu, Kerajaan Sarawak juga memansuhkan kos faedah kepada Perusahaan Kecil dan Sederhana (PKS) dengan kerjasama Maybank, Hong Leong dan RHB di bawah Dana Bantuan Khas Bank Negara Malaysia (BNM) dengan pinjaman tanpa faedah sebanyak RM1 bilion kepada PKS tempatan.

“Bukan itu sahaja, kerajaan turut memansuhkan kadar faedah dua peratus kepada sifar untuk 42 bulan di bawah Skim Mikro Kredit dan pemansuhan sewa juga dilaksanakan kepada PKS yang beroperasi di bangunan kerajaan negeri dan agensi di bawah kerajaan negeri dengan melibatkan peruntukan berjumlah RM182.12 juta,” katanya semasa ditemui selepas mengadakan lawatan di tempat peniaga jalanan di Kampung Tabuan Melayu pada Khamis.

Keprihatinan yang secara berterusan ditunjukkan oleh Kerajaan Sarawak terhadap penjaja turut dilihat menerusi tambahan peruntukan khas sebanyak RM750 seperti yang diumumkan dalam BKSS 2.0 menjadikan jumlah keseluruhan yang diterima penjaja sebanyak RM2,250.

Demikian juga dengan BKSS 5.0 yang diumumkan Ketua Menteri pada Januari 2021 dengan pelanjutan pemberian diskaun 50 peratus sewa pasar dan gerai di bawah Pihak Berkuasa Tempatan (PBT), pengecualian bayaran permit dan lesen perniagaan kepada peniaga, penjaja, peniaga pasar malam dan pasar tamu dan pengecualian bayaran sewa kepada PKS yang beroperasi di premis-premis perniagaan milik badan-badan berkanun dan syarikat milik Kerajaan Sarawak.

Selain Kerajaan Sarawak, Kerajaan Persekutuan turut juga menyediakan bantuan kepada penjaja seperti yang diumumkan di dalam Prihatin Nasional, Pelan Jana Semula Ekonomi Negara (PENJANA) dan Pakej Bantuan Perlindungan Ekonomi dan Rakyat Malaysia (PERMAI).

Beliau turut mengulas mengenai kewajaran penjaja jalanan Kampung Tabuan Melayu ini dipindahkan ke tapak baharu.

Katanya, perpindahan ke tapak baharu nanti yang lebih sesuai dan selesa itu adalah untuk kemudahan pelanggan dan kebaikan peniaga jalanan itu sendiri.

“Selain tapak perniagaannya yang bersih dan luas, tapak baharu itu juga membolehkan pembeli melakukan urusan jual beli dalam keadaan selesa.“Ini sekali gus meningkatkan kualiti dan hasil jualan dengan kehadiran orang ramai yang datang membeli,” jelasnya.

Oleh JEAKQLEYN YACHO

See author's posts


Konvensyen Kebangsaan Kerajaan Perpaduan: Perjelas hala tuju pemimpin

KUCHING: Konvensyen Kebangsaan Kerajaan Perpaduan 2023 di Pusat Dagangan Dunia Putra adalah satu konvensyen yang baik untuk rakyat negara mengetahui hala tuju pemimpin baharu Kerajaan Perpaduan.

Pengerusi Parti Rakyat Bersatu Sarawak (SUPP) Cawangan Stakan Dato Sim Kiang Chiok berkata, mengenai kestabilan kerajaan baru ini adalah penting bahawa Perdana Menteri Datuk Seri Anwar Ibrahim telah memberi jaminan kepada rakyat bahawa ia akan menjadi kerajaan yang kuat yang tidak akan digulingkan.

“Ini bagus untuk kemajuan pembangunan negara kita bukannya terlalu banyak politik atau sentiasa menukar kerajaan dan pemimpin kita.

“Beliau juga menegaskan bahawa kerajaan baharu akan memerangi rasuah supaya kekayaan negara kita akan dikongsi dan dinikmati oleh semua.

“Saya bersetuju dengan Premier Sarawak bahawa ekonomi kita perlu diperbaharui untuk bersaing dengan negara jiran kita, yang mesti merangkumi kemampanan dan boleh diperbaharui,” katanya dalam satu kenyataan semalam.

Tambah Sim, kerajaan Gabungan Parti Sarawak (GPS) juga telah berjanji untuk menyokong Kerajaan Perpaduan supaya Kerajaan Malaysia stabil dan kukuh.

Katanya, dengan kekuatan dan kestabilan itu, dasar pembangunan dan ekonomi negara boleh diberi masa yang diperlukan untuk bekerja demi negara kita maju.

“Tidak dinafikan ekonomi kita terjejas teruk oleh hampir tiga tahun pandemik Covid-19 dan perubahan empat Perdana Menteri dari 2019 hingga akhir 2022.

“Pandemik ditambah dengan pertukaran Perdana Menteei yang kerap tidak baik untuk pembangunan ekonomi Malaysia semasa kita masih dalam mod pemulihan ekonomi daripada wabak itu.

“Dengan peningkatan kos sara hidup  disebabkan oleh inflasi yang tinggi kerana beberapa faktor dunia seperti perang Ukraine/Rusia yang telah menyebabkan perpecahan rantaian bekalan,  harga bahan api yang lebih tinggi dan kadar faedah bank yang meningkat untuk memerangi kenaikan inflasi,  kita boleh meramalkan cabaran yang sukar di hadapan Malaysia dalam menghadapi kos sara hidup.

“Hanya kerajaan yang stabil, dengan dasar ekonomi yang baik, pengagihan kekayaan yang adil, dasar kawalan harga yang baik, subsidi yang berkesan dan cekap bagi barangan keperluan oleh Kerajaan akan membantu kita semua untuk mengatasi cabaran yang boleh dijangka ini,” katanya.

Sim berkata, menerusi kepimpinan Kerajaan Perpaduan yang baharu, masyarakat boleh bergantung harap pada masa depan negara yang lebih stabil, cerah dan makmur  untuk seluruh rakyat Malaysia.

See author's posts


Muhyiddin, JKBD 2021 menghadap Agong

KUALA LUMPUR: Menjelang Perbincangan Khas Majlis Raja-Raja Melayu yang dijadualkan berlangsung hari ini (16 Jun), Tan Sri Muhyiddin Yassin menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, semalam.

Kenderaan membawa Perdana Menteri yang juga Presiden Bersatu dilihat memasuki Istana Negara melalui pintu utama pada 2.20 petang, dan beredar meninggalkan Istana Negara pada 3.30 petang.

Sesi sembah maklum oleh Muhyiddin yang juga Presiden Bersatu semalam mempunyai kaitan dengan sesi pertemuan pemimpin parti-parti politik yang dipanggil menghadap Yang di-Pertuan Agong sejak Rabu lepas.

Seramai 18 pemimpin parti politik menghadap secara bersemuka dan maya di Istana Negara sehingga petang semalam.

Terdahulu, Pengerusi Jawatankuasa Khas Bebas Darurat (JKBD) 2021 Tun Arifin Zakaria dan beberapa ahli jawatankuasa itu turut menghadap Seri Paduka pada sebelah pagi.

Jawatankuasa khas yang ditubuhkan mengikut Seksyen 2 Ordinan Darurat (Kuasa-Kuasa Perlu) 2021 itu dianggotai 19 individu yang terdiri daripada pakar kesihatan awam, wakil parti politik pembangkang dan kerajaan, tokoh bidang pendidikan, kesihatan, keselamatan, ketenteraman awam, pentadbiran awam dan undang-undang, mufti serta wakil dewan perniagaan.

Hari ini (16 Jun), tumpuan bakal terarah kepada Perbincangan Khas Majlis Raja-Raja Melayu yang berlangsung di Istana Negara bagi membincangkan soal berkaitan dengan usaha-usaha memerangi penularan wabak Covid-19 dan pelaksanaannya semasa tempoh darurat.

Perbincangan Khas Raja-Raja Melayu itu adalah kali kedua diadakan di Istana Negara sejak Al-Sultan Abdullah menaiki takhta sebagai Yang di-Pertuan Agong Ke-16 pada 31 Januari 2019.

Kali pertama Perbincangan Khas Raja-Raja Melayu adalah pada 25 Oktober tahun lepas. – Bernama

See author's posts


Bujang Berani Iban Dua (Kanang anak Langkau)

TUSUN Ke-32

AGI IDUP AGI NGELABAN

“Agi idup agi ngelaban…..!! Aram titihka aku…serang…!!” ku Sarjan Kanang meradakka nyawa iya.

Iya angkat ari endur iya ti belindung tadi lalu malas timbak munsuh. Munyi ujan nyala peluru munsuh mansa babas enggau kayu. Enda lama udah sepi iya berasai amai dada iya tama peluru leka senapang.

“Kenyau ari taun 1962, lapan belas taun udah betimbak enggau munsuh, baru sekali tu mih tubuh anak Iban tu bedarah kena peluru. Engka asai tu mih munsuh ditimbak aku ngelama tu,” ku Kanang bejaku dalam ati.

Taja udah kena timbak munsuh, Sarjan Kanang majak belanda-landa nuju munsuh sambil ngachitka senapang M16 iya nuju musuh. Enda lama udah nya, sepi asai ke dientung orang ngena utai tajam kulit perut iya. Iya pan tejula lalu bebelat tesungkur ke tanah.

“Apuu…., kena timbak baru anak Iban tu, nih. Lagi asai kita munsuh. Aku tu sedadu ti enda takut mati,” ku iya mutap baru meransang ati diri. Iya angkat baru lalu meradakka nyawa iya.

“Serang musuh nyin! Gagai sida…! Anang bedulika aku ditu. Nemu aku nyaga diri. Anang undur ngapa ari menalan.!  Agi idup agi ngelabannnnn…!” ku Kanang.

Ninga nyawa peransang Sarjan Kanang, nembiak iya di belakang pan majak datai-sedatai malas timbak munsuh. Ati sida makin ransing deka bebalaska tuai kayau sida nya.

NADAI BERASAI PEDIS TAJA BAKAL

Maya nya Sarjan Kanang baru nemu diri bakal taja iya nadai berasai pedis. Iya semina ngasaika diri enda ulih nginsit agi. Taja pia, iya agi ulih megai senapang lalu nganti munsuh: engka bisi datai semak iya. Maya nya datai seiku orang tuai ti kala betemu enggau iya dalam mimpi. Mua iya burak, ragum iya panjai sereta burak apus. Iya ngena selampai chelum. Tubuh iya bau rengut minyak angi. Sarjan Kanang kala ninga rita pasal orang nya. Kenu ku orang, iya mega kaban munsuh ti benung betempuh enggau sida nya. Orang tuai nya datai semak lalu merening mua iya.

“Sapa nuan tu kebendar, pak cik? Nuan diau dalam kampung tu datai ke 60 taun, nadai guna sekali-kali. Nadai reti amat-amat,” ku Sarjan Kanang.

Orang tuai nya malik lalu semina tuchum-tuchum aja. Pedis amai ati Sarjan Kanang lalu ngachitka M16 iya nuju dada orang tuai nya. Nemban betul kena dada orang tuai nya peluru-peluru temaga nya tang mimit enda mih tubuh iya ruji, anang ke telih. Meda baka nya Sarjan Kanang pan nikauka seigi bom ngagai orang tuai nya, tang mimit nadai mih tubuh orang tuai nya engkebut, anang ke ruji. Udah nya, disintak iya duku iya ari sarung.

“Pak cik nganti dia nuan. Aku deka mumpung pala nuan,” ku Sarjan Kanang.

“Nuan Iban tauka Melayu?” Orang tuai nya tuchum-tuchum lelegup malik ngagai Sarjan Kanang.

“Aku Iban. Enti dek berani, nganti aku dia, aku deka mumpung pala dek,” ku Sarjan Kanang meradakka nyawa enggau ati ti ringat.

TESUNGKURKA TANAH

Maya nya mega iya tepedaka seiku munsuh (komunis) ti suah ditimbak iya tang enda kala tama peluru tubuh munsuh nya, anang ke mati. Orang tuai nya malik ngagai Sarjan Kanang baru lalu tuchum-tuchum sambil nempap bau lelaki ke enggau iya nya. Udah nya seduai pan sama ngejang ari endur nya. Muras sereta gidan amai ati Sarjan Kanang meda seduai nya. Iya angkat lalu mantaika duku deka ngagai seduai nya. Lebuh ti angkat nya mih iya tesungkur ke tanah baru. Asai ke bisi utai pansut ari perut iya. Nya baru iya nemu diri balat amat bakal. Darah bujang berani nya teberubus pansut ari perut iya. Maya nya iya mega ninga Kopral Nasir nyerauh baru madahka diri pedis. Sarjan Kanang enda ulih nginsit lalu malut abi telih ba dada enggau perut iya, ambika darah enda pansut ari abi telih nya. Makin lama, makin kerabur sereta bebintang-bintang utai dipeda iya. Serata tubuh iya pedis sereta makin lemi-selemi.

“Hahhh…, apin kala anak Iban tu telih ngemedis tu. Huh…, tat aja mih…! Enda patut bujang berani Iban tu mati ba jari munsuh sekali tu…! Orang tuai nya tadi amat segenda datai ngayanka diri ba aku tauka semina baka ke dalam mimpi?” ku Kanang kekimut mulut iya bejaku kediri dalam ati.

Abi timbak peluru munsuh ba tubuh iya makin pedis-sepedis asai sepi iya. Sendat asai seput di dada. Mata iya makin enda ulih enchelak. Maya nya letup senapang munsuh nadai didinga agi. Renjer Rajan datai lalu nguji deka nyelamatka iya, tang semina ai mata aja ti labuh bekeberai. Sinu. Udah nya nyau mayuh-semayuh nembiak Sarjan Kanang datai ngelingi iya. Beterutu naya ai mata sida meda sarjan pelatun sida nya balat amai bakal. Tuai pelatun Leftenan Muda Johnson pan berumban minta bantu ari Markas Tek.

Berita pasal Sarjan Kanang ti bakal ba menalan perang jampat ngelekai ba sebelah kem sida. Commanding Officer  Lt. Kol. C. A. Loone tusah amai ati. Tusah diganti sarjan baka Kanang nya. Gaga amai bala munsuh meda iya enda ulih ngasu sida agi, ku ati iya.

DISELAMATKA NGENA HELIKOPTER

Enda lama udah nya, sebuah helikopter sedadu pan datai ngulurka bantu. Dr. Rajban datai lalu berumban ngubat Sarjan Kanang. Taja balat bendar bakal lalu sintak seput iya nyau lubah-selubah, tang kedap iya agi manah pejalai. Reti nya tungkul ati iya agi kuat ngepam darah. Maya ditarit ngena tali ke dalam helikopter, iya udah enda nemu utai agi. Iya semina nemu diri enda ulih enggau bala iya nyidi bekau munsuh agi lalu bebalas sereta bedengah munsuh agi. Nya ti ngasuh ati iya gidan amai sereta ringat. Apin kala iya ensepi pemedis asai nya, sekumbang ti nyadi sedadu ngetanka menua enggau bansa.

‘Enda mudah lesi bebadi ba jari munsuh bujang berani iban, enda mudah danjan ba menalan tuai kayau iban’.

Di Kem Sulvaline, Ipoh, Perak, Batalion 8 Rejimen Renjer Malaysia baka ke ngulit, enda tentu kemerah baka ke ngelama tu bala sida iya. Tusah ati sida ukai jejena. Merinsa mensena asai ati sida ditinggang penusah ti jarang amai nyadi ba kem sida ngelama tu. Sarjan Kanang, bujang berani ti amai dikesayauka sida, ti selalu nguluka sida ngayau munsuh, udah tengelam padam seput di dada, taja penyuan dalam agi meruan, apin danjan, empai telempai ba pintu sebayan.

HELEN NERIMA BERITA ENDA MANAH

Penatai Josephine hari nya dipelabaka Helen endang baka selama. Engka iya deka mai berita pasal aktiviti BAKAT, pia ku ati Helen. Baru datai ba mua pintu rumah iya, Helen meda mua Josphine enda baka selama.

“Lapa mua nuan puchat, Josephine?” tanya Helen.

“Nadai dih. Baka selama mih aku tu,” ku saut Josphine maya ti ngusung Helen laban deka madahka iya pasal penusah ti ninggang Sarjan Kanang.

Berat asai mulut iya deka ngenataika berita ti enda manah nya ngagai bakih iya nya. Enda dipadah salah, dipadah lagi salah. Kada Helen ulih nerima berita ti dibai aku tu lagi, pia ati ku Josephine. Udah bepikir dua tiga kali, iya nadai chara bukai.

“Helen…, la…la…ki..” Tusah amai asai mulut Josphine deka nyebut jaku nya. Mulut kekimut tang enda pansut leka sada. Helen alit ati meda ulah Josphine baka nya. Tegenung enda lama iya meratika mua Josephine, lalu nanya.

“Lapa nuan, Josephine? Nama utai deka dipadahka nuan?” ku Helen.

Josephine makin kesal ati. Taja pia iya iya enda tau enda meranika diri ngenatika berita ti enda manah nya.

“Laki nuan bakal, wai,” ku Josephine.

“Balat wai?” ku Helen nyaut.

“Enda. Telih mimit aja. Sabar mih, wai,” ku saut Josephine.

Asai ke mesai sintung pala Helen. Kesal amai ati iya. Asai ke diambi mimpi ninga berita nya. Asai ke enda pechaya, tang enda patut ga Josephine nundi iya baka nya. Bebelas-belas taun laki iya udah betempuh enggau munsuh, baru sekali tu nasit iya jai.

“Kada enda ngemulaka aku Josephine? Kena iya ngenyamaika ati aku. Kada enda mati laki aku nya?” ku Helen bejaku dalam ati diri.

Lemi tulang asai tubuh iya. Makin lama makin petang utai dipeda iya. Luput. Helen pan dibai bala bakih iya ke klinik platun lalu diperubat. Iya ngeleda gerai baka selama. Maya helikopter ti mai Sarjan Kanang terengkah ba padang kem, Helen enda dibai sida meda laki iya, enggaika iya enda tan ati meda tubuh laki iya ti bebalut enggau darah. Lebuh iya ninga bunyi helikopter datai, ati iya kesal baru lalu luput baru.

(Betampung ba Tusun Ke-33  minggu nyin ila)

Cherita pasal Bujang Berani Iban jeman Raja Brooke di Sarawak dilekaka aku naka tu dulu. Sekumbang ke nganti pansik sida ti bukai aku mai pemacha ngenang pasal cherita pasal bujang berani Iban (Iban Warriors) jeman British, sepengudah menua Sarawak ti dipegai Koloni British. Betuah, asai ke udah diatur Patara mih tudah diri, laban sebedau tu aku endang ngembuan juluk ati deka betemu enggau “Pahlawan Negara” tu. Nya alai, cherita pasal Kanang Anak Langkau tu endang asil ari pansik aku empu maya ti betemu mua lalu berandau enggau Kanang empu maya iya dikangau nyadi “Tokoh Kemerdekaan” ba pengerami “Hari Merdeka” di Sibu (SMK Sibu Jaya) 31 Ogos 2010. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146

Oleh Harry Usup Umbar

See author's posts


Kerajaan sedia bantu Perodua luaskan pasaran luar negara

TINJAU… Perdana Menteri Datuk Seri Ismail Sabri Yaakob diiringi Pengerusi Perodua Tan Sri Asmat Kamaludinmeninjau ruang dalaman Perodua Alza versi baharu selepas merasmikan kenderaan tersebut di Pusat KonvensyenKuala Lumpur, semalam. • Foto BERNAMA

KUALA LUMPUR: Kerajaan bersedia membantu Perusahaan Otomobil Kedua Sdn Bhd (Perodua) meluaskan pasaran sedia ada dan mencari pasaran baharu, kata Perdana Menteri Datuk Seri Ismail Sabri Yaakob.

Justeru, beliau mahu Perodua terus mempertingkatkan kebolehan pengeluarannya, sekali gus mencapai skala ekonomi yang kompetitif setaraf dengan syarikat-syarikat asing di rantau ini.

“Impak kemajuan industri automotif negara amat penting dan dapat dilihat melalui aktiviti ekonomi yang dijana melalui pewujudan peluang pekerjaan, peningkatan kemahiran teknikal, pindahan teknologi dan mengurangkan kebergantungan kepada syarikat asing,” kata Perdana Menteri ketika berucap pada majlis pelancaran Perodua Alza serba baharu, semalam.

Malah, menurutnya Perodua turut membuktikan komitmen berterusan kepada sektor automotif tempatan dengan pembelian komponen automotif sebanyak RM7 bilion secara purata setiap tahun.

Perdana Menteri berkata, keuntungan daripada pembelian komponen tempatan ini dapat digunakan oleh syarikat-syarikat tempatan untuk terus memajukan perniagaan masing-masing sama ada  mengembangkan operasi ataupun melabur dalam teknologi baharu.

“Saya difahamkan terdapat syarikat komponen tempatan yang telah menjadi pembekal komponen kepada syarikat Daihatsu di Jepun.

“Ini satu pencapaian yang amat membanggakan negara kerana lazimnya kita import komponen dari Jepun tetapi kini, kita yang mengeksportkannya ke Jepun. Syabas saya ucapkan!,” ujar Ismail Sabri.

Selain itu, beliau berkata kerajaan turut berbangga dengan kegigihan Perodua mencari peluang bekerjasama dengan pelbagai kementerian untuk memajukan ekosistem industri automotif negara demi kesejahteraan Keluarga Malaysia.

“Usaha yang telah dilaksanakan oleh pihak Perodua juga harus menjadi contoh oleh syarikat-syarikat tempatan yang lain yang mana kepentingan negara didahulukan demi kesejahteraan semua,” katanya.

Sementara itu, melihat kepada pertumbuhan industri automotif yang memberangsangkan, Ismail Sabri yakin Malaysia mampu mencapai sasaran jualan kenderaan sebanyak 600,000 unit bagi 2022, peningkatan sebanyak 17.9 peratus berbanding 2021.

Sebanyak 61,624 kenderaan didaftarkan pada suku pertama 2022, meningkat sebanyak 6.4 peratus berbanding 57,909 kenderaan yang dijual pada tempoh yang sama 2021.

Pihak Perodua pula menyasarkan peningkatan jualan sebanyak 247,800 unit, iaitu 30.2 peratus bagi tahun ini  berbanding 190,291 kenderaan pada tahun lepas. – Bernama

See author's posts


Yoshihide Suga Perdana Menteri baharu Jepunkan

TOKYO: Parlimen Jepun memilih Yoshihide Suga sebagai Perdana Menteri yang baharu, hari ini, dengan bekas Ketua Setiausaha Kabinet itu dijangka cenderung kepada dasar dilaksanakan pentadbiran Shinzo Abe sebelum ini.

Suga, 71, mencatat kemenangan mudah apabila berjaya meraih 314 daripada 462 undi sah di Parlimen yang mana parti pemerintah bawah teraju beliau, Parti Demokratik Liberal (LDP), menguasai majoriti kerusi.

Beliau menunduk hormat ketika Ahli Parlimen Jepun memberi tepukan selepas keputusan itu diumumkan, namun tidak mengeluarkan komen segera.

“Berdasarkan hasil undian, Parlimen memutuskan untuk menamakan Yoshihide Suga sebagai Perdana Menteri,” umum Speaker, Tadamori Oshima, selepas pengiraan undi dilakukan.

Suga dijangka mengumumkan barisan Kabinet beliau, lewat hari ini, dengan media tempatan melaporkan bahawa beliau dipercayai bakal mengekalkan sebilangan menteri daripada pentadbiran Abe.

Beliau yang dipilih sebagai pemimpin LDP, kelmarin, pernah menyatakan hasrat untuk meneruskan dasar dilaksanakan Abe.

Terdahulu, Abe yang terpaksa mengakhiri kepimpinannya atas faktor masalah kesihatan walaupun tempoh mandat masih berbaki setahun, meletakkan jawatan bersama barisan Kabinet beliau pada hari ini.

Suga yang juga anak kepada pasangan petani strawberi dan guru, telah berkecimpung dalam arena politik selama berdekad-dekad.

Terakhir sebelum menjadi Perdana Menteri, Suga menyandang jawatan Ketua Setiausaha Kabinet di mana beliau terkenal dengan usaha melaksanakan dasar kerajaan walaupun berdepan kerenah birokrasi. – AFP

See author's posts


Mesyuarat, seminar, kursus, latihan dibenarkan

PUTRAJAYA: Kerajaan membenarkan penganjuran mesyuarat, seminar, kursus dan latihan diadakan seperti biasa, namun   perlu mematuhi prosedur operasi standard (SOP), kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, perkara itu dipersetujui dalam Mesyuarat Khas Menteri-Menteri mengenai pelaksanaan Perintah Kawalan Pergerakan (PKP) semalam.

“Bagaimanapun prosedur operasi standard (SOP) mengenai perkara itu sedang diperhalusi Majlis Keselamatan Negara (MKN) bersama Kementerian Kesihatan (KKM).

“Insya-Allah, saya akan umumkan SOP tersebut (nanti),” katanya pada   sidang media harian mengenai Perintah Kawalan Pergerakan Pemulihan (PKPP) di sini semalam.

Sejak PKP dilaksana   pada 18 Mac lepas, kerajaan tidak membenarkan acara-acara tersebut dianjurkan oleh mana-mana agensi dalam usaha membendung penularan Covid-19 di negara ini.

Mengenai operasi kawasan rehat dan rawat (R & R), Ismail Sabri menggesa pengusaha gerai di kawasan berkenaan menyediakan cecair pencuci tangan dan sabun selain merekod data peribadi pengunjung   kerana orang ramai dijangka   mula pulang ke kampung mulai semalam hingga Ahad.

“Pengunjung R & R perlu merekodkan nama, nombor telefon dan suhu badan melalui aplikasi MySejahtera atau secara manual melalui buku log,” katanya.

Mengulas lanjut, beliau berkata kawasan permainan kanak-kanak di R & R ditutup buat masa ini manakala operasi gerai makan dibenarkan beroperasi setiap hari bermula jam 6.00 pagi hingga 12.00 tengah malam.

“Orang ramai diminta untuk mematuhi SOP R & R yang ditetapkan dan juga mengamalkan disiplin diri apabila berada di kampung halaman dan amalkan kawalan kendiri untuk kekal selamat,” katanya.

Susulan   pelaksanaan PKPP bermula 10 Jun, kerajaan memberikan kelonggaran peraturan termasuk kebenaran untuk merentas negeri namun larangan masih dikenakan terhadap kawasan yang menguatkuasakan Perintah Kawalan Pergerakan Diperketatkan (PKPD). – Bernama

See author's posts


Maybank IB kekalkan unjuran OPR 2 peratus tahun ini

KUALA LUMPUR: Maybank Investment Bank (Maybank IB) semalam menjangkakan Kadar Dasar Semalaman (OPR) kekal pada 2.00 peratus ketika Bank Negara Malaysia (BNM) dan kerajaan terus memantau pelaksanaan serta impak pelbagai langkah-langkah dasar yang dijalankan.

Menurutnya, walaupun Nisbah Keperluan Rizab (SRR) masih tidak berubah pada 2.00 peratus, BNM pada Mac lepas telah membenarkan bank-bank menggunakan Sekuriti Kerajaan Malaysia (MGS) dan Terbitan Pelaburan Kerajaan Malaysia (MGII) untuk memenuhi pematuhan SRR berkuat kuasa 16 sehingga 31 Mei 2021.

“Ini akan membebaskan mudah tunai tanpa perlu menyemak semula SRR,” kata Maybank IB dalam nota penyelidikannya semalam.

Pada Selasa, bank pusat itu telah mengumumkan pengurangan 50 mata asas (bps) OPR yang menjadikan jumlah penurunan sebanyak 100 bps susulan pengurangan 25 bps masing-masing pada 22 Januari dan 3 Mac lepas.

“Ini juga seiring dengan unjuran yang dibuat oleh pasukan ekonomi kami,” kata Maybank IB.

Menurutnya, bank itu turut mengunjurkan pendapatan turut susut menerusi tiga pengurangan kadar sehingga 75 bps tahun ini.

“Walaupun pengurangan (OPR) Mei ini lebih besar iaitu sebanyak 25 bps, kami tetap mengekalkan unjuran pendapatan yang dibuat sebelum ini.

Sebahagian besar daripada deposit itu lazimnya ditentukan semula harganya dalam tempoh potongan kadar tiga hingga enam bulan dan ini sebenarnya mengimbangi penurunan pulangan yang belum dimasukkan ke dalam model kami,” katanya.

Dari segi agregat, bank pelaburan itu percaya margin kadar faedah (NIM) akan meningkat sebanyak 7.0 bps pada 2020 berbanding 6.0 bps pada 2019 berikutan saham-saham perbankan di bawah liputan bank itu.

“Kami mengurangkan agregat pendapatan 2020/21 untuk bank-bank di bawah liputan kami masing-masing sebanyak 13/15 peratus selepas mengambil kira pertumbuhan pinjaman lebih perlahan, peningkatan NIM, fi lebih rendah, pendapatan pelaburan serta kos kredit lebih tinggi.

“Pada masa sama, kami juga menjangkakan keuntungan bersih menguncup sebanyak 13 peratus pada 2020 dengan pertumbuhan sederhana 2.0 peratus pada 2021 berikutan peningkatan kos kredit,” katanya.

Setakat 12.10 tengah hari semalam, indeks kewangan di Bursa Malaysia menokok 4.26 mata kepada 12,358.36. – Bernama

See author's posts


Dua gelanggang gasing dibina

SARATOK: Masyarakat di kawasan Dewan Undangan Negeri (DUN) Kalaka bakal mendapat dua gelanggang gasing apabila pembinaannya sedang rancak dilaksanakan.

Ahli Dewan Undangan Negeri (ADUN) Kalaka, Datuk Abdul Wahab Aziz berkata, seperti yang dijanjikan pada tahun lalu bahawa DUN Kalaka akan mendapat dua gelanggang gasing itu, bakal jadi kenyataan dalam masa terdekat.

“Penduduk di kawasan DUN Kalaka akan mendapat dua buah gelanggang gasing yang memperuntukkan peruntukan berjumlah RM40,000 untuk membinanya.

“Melihatkan perkembangan semasa permainan gasing itu begitu popular di daerah ini sejak baru-baru ini, saya dengan itu bersetuju untuk membina dua buah gelanggang gasing yang masing-masing yang terletak di Kampung Melango dan Kampung Tanjung,” katanya semasa melakukan tinjauan pelaksanaan membina dua gelanggang gasing di sini semalam.

Abdul Wahab berkata dua buah gelanggang gasing yang memperuntukkan sejumlah RM20,000 bagi sebuah gelanggang itu dilaksanakan di bawah Program Transformasi Luar Bandar (RTP) DUN Kalaka 2020.

“Dengan siapnya gelanggang ini kelak, saya berharap golongan belia di daerah ini meneruskan usaha untuk memartabatkan lagi permainan tradisional seperti pangkah gasing ini ke peringkat yang lebih tinggi, sekali gus mampu menjadikan kawasan Kalaka sebagai identiti serta destinasi permainan gasing terkenal,” katanya.

Abdul Wahab berkata, permainan tradisional yang kian dilupakan seperti gasing pangkah ini mampu menyemai semangat cintakan warisan budaya di samping dapat memberi pendedahan tentang kehebatan permainan rakyat.

“Permainan yang menjadi identiti semakin dipinggir masyarakat terutama generasi muda berikutan perkembangan pesat teknologi maklumat yang membuka ruang peningkatan permainan moden di alam maya yang membuatkan mereka lebih menjiwai permainan berasaskan komputer dan digital,” ujarnya.

Abdul Wahab berkata, keunikan permainan tradisional itu secara tidak langsung melahirkan pemain muda yang berbakat dan mampu diketengahkan ke peringkat yang lebih tinggi.

“Program ini turut memberi ruang dan peluang kepada masyarakat khususnya di daerah Saratok merasai kembali keseronokan bermain permainan tradisional.

“Secara tidak langsung, kita berada pada landasan yang betul untuk memartabatkan kembali permainan tradisional kepada masyarakat,” ujarnya.

Beliau berkata, ia sekali gus juga dapat mengelak remaja dan belia daripada terjebak dengan gejala tidak sihat malah dengan adanya pengetahuan bermain permainan tradisional seperti gasing membolehkan seseorang itu menyertai pertandingan yang dianjurkan nanti.

Turut hadir, Timbalan Pengerusi Majlis Daerah Saratok, Kaunselor Mohamad Duri dan Kaunselor Khairul Aziz Abdul Wahab

Oleh Adi Safarman

See author's posts


Pakej Bantuan Khas mesra rakyat

Henry b Siyu

MUKAH:
Pakej Bantuan Khas SarawakKu Sayang memanifestasikan keprihatinan  kerajaan yang menyelami keperluan semasa  rakyat pada saat getir ini.

Menurut
Ahli Dewan Undangan Negeri (ADUN) Balingian, Abdul Yakub Arbi, ia adalah satu
pakej bantuan yang berfaksikan rakyat jelata.

“Terima  Kaseh atas pengumuman Pakej Bantuan Khas
Sarawakku Sayang yang diumumkan oleh
Ketua Menteri, Datuk Patinggi
Abang Johari Tun Openg semalam. Ia adalah berita gembira terutama  bagi peniaga kecil kecilan yang terlibat,”
ujarnya.

 Justeru, beliau berharap  mereka dapat mengambil peluang sebaik mungkin
terutama  pakej yang diberi oleh Kerajaan
Sarawak yang sentiasa mengutamakan Sarawak dan penduduknya.

“Ia adalah
tindakan yang amat wajar pada saat krisis yang melanda kita sekarang. Terbaik
Ketua Menteri  atas pengumunan pakej
bantuan khas ‘People Centrics’ ini. Secara keseluruhannya  ia amat membantu rakyat,” katanya lagi.

Sementara itu, Ketua Masyarakat, Temenggong
Hendi Suhai,  menganggap ia
sebagai sangat wajar pada saat yang agak genting ini.

“Berkaitan
inisiatif ini, saya melihat ia amat bertepatan
dengan keadaan dan tuntutan semasa. Sewajarnya kita rakyat Sarawak
berterima kasih dan menghargai usaha dan inisiatif Kerajaan GPS di bawah
pimpinan Ketua Menteri Datuk Patinggi Abang Johari Tun Openg,” katanya.

Hendi Suhai juga mendoakan supaya mereka yang dikategorikan sebagai golongan
barisan hadapan supaya sentiasa dalam keadaan kesihatan yang baik dan tabah
dalam menjalankan tugas yang amat mencabar ini.

“Semoga
rakyat Sarawak sentiasa sihat sejahtera dan bagi petugas barisan hadapan yang
menangani pandemik Covid-19 supaya sentiasa bersemangat, sihat dan dilindungi
oleh ALLAH SWT,” tambahnya lagi.

See author's posts


Majikan perlu maklum JPBN

KUCHING: Golongan majikan perlu memaklumkan Jawatankuasa
Pengurusan Bencana Negeri (JPBN) berkenaan pekerja yang harus bekerja selepas
jam 7.00 malam, kata Ketua Menteri Datuk Patinggi Abang Johari Tun Openg.

Beliau berkata perkara ini seharusnya dimaklumkan
oleh pihak majikan dengan menyediakan surat pengesahan tentang waktu bekerja
kakitangan mereka.

“Kemudian, berikan senarai nama mereka
kepada jawatankuasa untuk dikecualikan daripada Kawalan Pergerakan selepas 7.00
malam. Itu tidak menjadi masalah,” katanya.

Beliau berkata demikian apabila ditanya tentang
Perintah Kawalan Pergerakan yang bermula semalam di mana semua operasi pasar
raya, kedai kopi dan kedai serbaneka dihentikan pada jam 7.00 malam hingga 7.00
pagi setiap hari hingga 31 Mac 2020.

Hal ini turut sekali gus akan mengawal pergerakan
orang ramai yang tidak dibenarkan keluar rumah jika tidak mempunyai keperluan
selepas 7.00 malam.

Pemberita sebelum itu bertanya, bagaimana dengan
pekerja malam seperti yang bekerja di kilang percetakkan akhbar, adakan mereka
dikecualikan.

Turut menjawab soalan tersebut, Timbalan Ketua
Menteri merangkap pengerusi JPBN Datuk Amar Douglas Uggah berkata jika ada
keperluan untuk bergerak selepas 7.00 malam, surat pemakluman perlu diberikan
kepada pihak jawatankuasa.

“Kami akan memberikan pengecualian melalui
satu surat yang akan menyatakan sebab-sebab keperluan anda untuk bergerak untuk
ditunjukkan kepada pihak berkuasa yang berkawal.

“Ini termasuklah golongan yang bekerja dalam
sektor penghantaran stok makanan atau sayur-sayuran di pasar,” ujar Uggah.

See author's posts


Simanggang pesat membangun

Kepesatan proses pembangunan dalam Dewan Undangan Negeri (DUN) Simanggang pimpinan wakil rakyatnya Datuk Francis Harden Hollis semenjak tiga tahun kebelakangan ini sememangnya tidak boleh dipertikaikan.

Ini kerana kepesatan proses pembangunan ini boleh dilihat sendiri di hadapan mata rakyat seperti pelaksanaan Projek Hospital Sri Aman II dengan status siapnya kini kian sampai penghujung pada sekarang.

Kemudahan kesihatan terbaharu bernilai RM180 juta itu sedang menjalani ‘sentuhan akhir’ pada pembangunan fizikal dan peralatan sebelum ia diserah kepada pihak Kementerian Kesihatan Malaysia bagi tujuan ujian pada hadapan.

Selain daripada menyedia kemudahan kesihatan, kerajaan juga turut memberi fokus terhadap kemudahan pelancongan dalam DUN Simanggang dengan melaksana Projek Menaik Taraf Taman Tebingan Sungai Batang Lupar bernilai RM12 juta.

Projek berkenaan juga dilaporkan hampir siap dan bakal menyediakan kemudahan tapak sambutan Pesta Benak yang lebih baik dan menarik untuk para pengunjung jika temasya itu kembali dianjur jika Covid-19 sudah memasuki fasa endemik.

Kemudahan perniagaan juga turut diberi perhatian apabila kerajaan bertindak membina Pasar Tamu Majlis Daerah Sri Aman (MDSA) bernilai RM6.68 juta dan juga Pasar Tamu Simanggang bernilai RM5 juta.

Dua kemudahan berkenaan sudah mula beroperasi dan menyediakan kemudahan kepada peniaga kecil untuk memasarkan produk barangan kering dan basah kepada pengguna di Bandar Simanggang.

Sementara itu kepesatan proses pembangunan di Sri Aman juga menyebabkan kerajaan bertindak menaik taraf semula Loji Perawatan Air (LRA) Bayai bagi menampung permintaan pengguna.

LRA Bayai pernah dinaik taraf kepada 53.3 juta liter sehari (MLD) dengan kos sebanyak RM43 juta sebelum ia kembali di naik taraf semula pada April 2019 dengan pertambahan sebanyak 20 MLD lagi menerusi kos sebanyak RM21.5 juta.

Bagaimanapun naik taraf loji sahaja tidak memadai jika sumber air mentahnya tidak cukup. Justeru kerajaan telah pun melulus sebanyak RM198.6 juta untuk melaksana projek penyaluran bekalan air mentah dari Sungai Batang Lupar ke LRA Bayai.

Projek yang disasar bagi tujuan tender pada pertengahan Disember tahun ini akan melibatkan kerja penyambungan saluran paip 1000mm MSCL sepanjang 29 kilometer, pembinaan rumah pam berkapasiti 75MLD dan kemudahan bekalan air mentah berkapasiti 75MLD.

Penyaluran air bersih untuk penduduk di kawasan luar bandar DUN Simanggang juga turut diberi perhatian dengan terlaksananya Projek Bekalan Air Luar Bandar (BALB) Kawasan Batu Lintang bernilai RM45 juta pada masa sekarang.

Dijangka kawasan DUN Simanggang akan menerima lebih banyak limpahan pembangunan dalam tempoh lima tahun akan datang apabila Projek Jambatan Batang Lupar II bernilai RM223.633 juta sedang dilaksanakan sekarang.

Paling penting sekali adalah rakyat DUN Simanggang haruslah memastikan proses pembangunan hidup mereka terus dipayungi Kerajaan Gabungan Parti Sarawak (GPS) selepas Pilihan Raya Negeri Ke-12 nanti.

Oleh VALENTINE NGUMBANG

See author's posts


Turki bakal jadi kuasa nuklear

TURKI: Turki dijangka menjadi salah sebuah negara pengeluar tenaga nuklear apabila reaktor ketiga tenaga itu yang mendapat pembiayaan daripada Rusia siap dibina menjelang tahun 2023.

Kerja-kerja telah dilakukan dalam minggu ini di tapak pembinaan loji nuklear terbesar dunia di Akkuyu, selatan Turki yang akan menempatkan empat buah reaktor tenaga tersebut dan akan digunakan untuk membekalkan kuasa elektrik di negara berkenaan.

Pada Rabu lalu, Presiden Recep Tayyip Erdogan dan Presiden Rusia, Vladimir Putin memberikan lampu hijau bagi membina reaktor tersebut pada majlis pecah tanah menerusi persidangan video yang dibuat di Ankara serta Moscow.

Kerja-kerja di tapak pembinaan itu bermula sejak tahun 2018 bagi membina reaktor pertama nuklear manakala reaktor kedua mula dibina pada Jun 2020 dan yang ketiga pula pada Rabu lalu yang dijangka siap dibina menjelang tahun 2023 iaitu pada hari ulang tahun penubuhan Republik Turki.

Menurut portal berita World Nuclear News, tiga lagi reaktor itu akan siap dibina pada 2026.

Pelabur-pelabur Rusia dikatakan akan membiayai pembinaan reaktor-reaktor tersebut dengan 93 peratus daripadanya melalui Perbadanan Rosatom iaitu agensi tenaga atom negara itu.Projek pembinaan loji itu diketuai oleh seorang wanita iaitu Anastasia Zoteyeva yang merupakan Ketua Pegawai Eksekutif (CEO), Akkuyu Nuclear JSC.

Apabila siap sepenuhnya, reaktor-reaktor itu akan membekalkan kira-kira 10 peratus penggunaan tenaga elektrik di negara tersebut tanpa pencemaran dan dengan harga munasabah sekali gus merangsang ekonomi negara.

Turki dikatakan mempunyai dua kawasan perlombongan yang mengandungi uranium iaitu bahan bakar untuk nuklear.Kawasan itu dikatakan terletak di Temrezli di wilayah Yozgat, tengah Turki.

Bagaimanapun, Greece dilaporkan membangkitkan pelbagai isu mengenai usaha Turki bagi membina reaktor itu menerusi Menteri Luarnya, Nikos Dendias baru-baru ini.

Dendias dilaporkan bercakap dengan Setiausaha Negara AS, Antony Blinken menerusi telefon selama 45 minit bahawa tapak reaktor itu di Akkuyu mungkin menjadi bencana nuklear seperti di Chernobyl, Ukraine pada tahun 1986.Kejadian itu berlaku ketika Ukraine berada dalam empayar Kesatuan Soviet.

Reaktor keempat di loji nuklear itu dilaporkan meletup manakala angka kematian akibat kejadian tersebut tidak pernah didedahkan kepada umum ekoran kerajaan komunis Kesatuan Soviet enggan mendedahkan jumlah sebenar mereka yang terkorban.

Justeru akhbar-akhbar Greece melaporkan, pembinaan loji nuklear itu apabila siap nanti akan menimbulkan ancaman keselamatan di negara-negara di timur Mediterranean.

Turki dan Greece merupakan anggota Pertubuhan Perjanjian Atlantik Utara (NATO) yang sebelum ini berbalah dalam beberapa isu sehingga hubungan kedua-dua buah negara menjadi tegang.

Pada tahun lalu, Athens membidas Ankara kerana melakukan misi penerokaan gas yang dilakukan oleh sebuah kapal dari Turki di kawasan perairan yang didakwa milik Greece.Menurut portal berita Ekathimerini.com, Turki mampu memperoleh teknologi bagi menghasilkan senjata nuklear.

Sebelum ini, Erdogan pernah menyatakan beliau tidak dapat menerima hujah bahawa negara-negara yang mempunyai senjata nuklear memberitahu bahawa Turki tidak boleh memiliki senjata nuklear.

Turki dilaporkan menandatangani Perjanjian Pengawalan Senjata Nuklear pada tahun 1980 dan Perjanjian Larangan Ujian Nuklear pada tahun 1986 yang mengharamkan semua letupan bahan-bahan nuklear bagi sebarang tujuan.

Justeru, adakah negara itu sanggup melanggar perjanjian yang telah ditandatanganinya bagi menghasilkan senjata nuklear? Namun, Erdogan juga dilaporkan pernah mendakwa Israel memiliki senjata nuklear.

“Kita mempunyai Israel yang terletak berhampiran (dengan Turki). Mereka (Israel) menakutkan negara-negara lain dengan memiliki ini (senjata nuklear).

“Tidak ada sesiapa pun yang berani untuk menyentuh mereka (Israel),” katanya ketika memberitahu anggota-anggota Parti Keadilan dan Pembangunan (AK) pada tahun 2019. Sebelum ini, penganalisis asing pernah mendakwa bahawa Israel memiliki sejumlah senjata nuklear.Namun, Tel Aviv enggan mengesahkan atau menafikan dakwaan tersebut. – AFP

See author's posts


Jumlah permohonan dana mudah PKS bernilai RM10.4 bilion

KUALA LUMPUR: Jumlah permohonan bagi dana pinjaman mudah perusahaan kecil sederhana (PKS) yang telah  diluluskan oleh bank-bank tempatan dan disetuju terima oleh PKS berjumlah RM10.4 billion setakat 4 September 2020.

Menteri Kewangan, Tengku Datuk Seri Zafrul Abdul Aziz (gambar) berkata, dana yang dikendalikan oleh Bank Negara Malaysia (BNM) itu akan memberi manfaat kepada 22,688 PKS, meningkat daripada RM10.3 billion minggu lepas yang memanfaatkan 22,440 PKS.

“Jumlah ini termasuk dana Kemudahan Bantuan Khas (SRF), Kemudahan Automasi & Digitalisasi (ADF), Kemudahan Semua Sektor Ekonomi (AES) dan Kemudahan Agromakanan (AF),” katanya dalam laporan LAKSANA ke-21 Pelaksanaan Pakej Rangsangan Ekonomi Prihatin Rakyat (PRIHATIN) & Pelan Jana Semula Ekonomi Negara (PENJANA) semalam.

Tengku Zafrul berkata, walaupun dana SRF telah dimanfaatkan sepenuhnya, PKS masih boleh memohon skim pembiayaan yang masih tersedia melalui Tabung BNM seperti ADF, AES dan AF.

PKS juga boleh mendapatkan pembiayaan lain melalui platform imSME di pautan https://imsme.com.my/portal/bm/ yang boleh membantu dalam membuat padanan pembiayaan yang diperlukan dengan pelbagai institusi kewangan untuk PKS.

Sementara itu, bagi Skim Kredit Mikro Bank Simpanan Nasional (BSN), setakat 4 September, pembayaran telah dibuat kepada 10,695 PKS melibatkan jumlah sebanyak RM361.3 juta dan untuk Program TEKUN pula, pembayaran telah dibuat kepada 25,616 PKS melibatkan jumlah sebanyak RM194.02 juta, katanya.

Menyentuh mengenai program Subsidi Upah PENJANA, Tengku Zafrul berkata, program ini telah memanfaatkan lebih 2.62 juta pekerja dengan nilai yang diluluskan sebanyak RM10.41 bilion setakat 4 September.

Program subsidi upah merupakan salah satu inisiatif kerajaan dalam membantu rakyat terjejas akibat Covid-19.

Dalam pada itu, sehingga 4 September, sebanyak RM267.4 juta telah disalur berdasarkan 827,974 tuntutan bagi elaun khas barisan hadapan yang terdiri daripada doktor, jururawat dan kakitangan perubatan lain yang terlibat secara langsung dalam pengurusan dan pembendungan wabak Covid-19, katanya.

Elaun khas ini juga dipanjangkan kepada anggota tentera, polis, kastam, imigresen, bomba, anggota angkatan pertahanan awam serta anggota RELA yang terlibat secara langsung dalam melaksanakan Perintah Kawalan Pergerakan (PKP).

Bagi pemandu teksi, kerajaan menyalurkan bantuan tunai one-off kepada 33,377 pemandu teksi berjumlah RM20 juta setakat 4 September, manakala seramai 7,622 pemandu pelancong  telah menerima bantuan tunai one-off berjumlah RM4.6 juta.

Sementara itu, bagi program bantuan majikan Covid-19 (e-CAP) Kumpulan Wang Simpanan Pekerja (KWSP), sebanyak 68,985 permohonan telah diterima dan daripada jumlah itu, 12,994 permohonan telah diluluskan bernilai RM84.5 juta sehingga 4 September 2020.- Bernama

See author's posts